
AGTA 


COMMENTARIUM OFFICIALE 


ACTA PII PP. XI 


SACRUM CONSISTORIUM 


Die 22 aprilis 1925 


CONSISTORIUM SEMIPUBLICUM DE CANONIZATIONE BB. PETRI CANISII, 8. L., 
IOANNIS EUDES, IOANNIS BAPT. MARIAE VIANNEY, MARIAE MAGDALENAE 
POSTEL, MAGDALENAE SOPHIAE BARAT, THERESIAE AB INFANTE IESU. 


Feria IV, die 22 aprilis 1925, in magna aula superiori Palatii Apo- 
stolici Vaticani, Consistorium semipublicum habitum est, in quo San- 
ctissimus Dominus noster Pius Papa XI tam Reverendissimorum Car- 
dinalium, quam Patriarcharum, Archiepiscoporum et Episcoporum, nec 
non Abbatum Nullius, quibus ius est, suffragia excepit pro futura Cano- 
nizatione Beatorum Confessorum Ioannis Baptistae Mariae Vianney, 
parochi vici « Ars», Petri Canisii, sacerdotis professi e Societate Iesu, 
Ioannis Eudes, missionarii apostolici et institutoris Congregationis Iesu 
et Mariae necnon Ordinis B. M. V. a Caritate; et Beatarum Virginum 
Mariae Magdalenae Postel, fundatricis Instituti Sororum scholarum chri- 
stianarum, Magdalenae Sophiae Barat, fundatricis Societatis Sororum a 
Corde Iesu, et Theresiae a Iesu Infante, monialis professae Ordinis Car- 
melitarum excalceatorum. 

Suffragia excepturus Beatissimus Pater haec praefatus est: 


VENERABILES FRATRES 
De beatis confessoribus Petro Canisio, Ioanne Eudes, Ioanne 
Baptista Vianney, itemque de beatis virginibus Maria Magda- 
lena Postel, Magdalena Sophia Barat, Theresia ab Infante Iesu ad 

sanctorum caelitum numerum adscribendis sic actum est in Con- 
sistoriis proxime superioribus, ut iure meritoque putemus, plane 
vos non dubitare, quin ii et omnibus virtutibus se, quoad vita 
fruiti sunt, ornatos praestiterint, et, post obitum suum, depreca- 
tores apud Deum a populo christiano adhibiti, rerum miracula 
patrarint. Commentarios praeterea ad vos perferri iussimus, unde 
vos pleniore hausta rei cognitione sententiam de gravissimo eius- 
modi negotio Nobiscum vestram communicare possetis. In hisce 
quidem explendis Apostolici muneris partibus auxilium Spiritus 
Paracliti non est profecto Nobis, ex ipsis Conditoris Ecclesiae 
Christi Iesu promissis, defuturum ; verumtamen ante quam beatos 
illos caelites perpetuae felicitatis compotes declaremus universis- 
que christifidelibus tamquam sancte vivendi exempla ad imitan- 
dum proponamus, scitote, Nos cupere vehementer, ut lucem 
quoque consilii vestri menti Nostrae porrigatis. Itaque vos, Vene- 
rabiles Fratres, rogamus, ut Nobis, quid hac in re singuli opine- 
mini, religiose significetis. 


Exceptis vero adstantium suffragiis, Sanctissimus Dominus Noster 
haec addidit verba: 


Magnopere equidem laetamur, una vos mente et voce in eo 
consentire, quod idem Nobismet ipsis placet, ut sex ii beati 
caelites in Sanctorum numerum Apostolica auctoritate referantur. 
Id igitur in Petriana Basilica per proximi mensis maii decursum 
facturi perlibenter sumus: et canonizationi beatae Theresiae ab 
Infante Iesu diem dicimus septimum decimum; beati Petri Ca- 
nisii diem Ascensioni Domini Nostri Iesu Christi sacrum, idest 
diem vicesimum primum; beatarum Mariae Magdalenae Postel 
et Magdalenae Sophiae Barat diem quartum ac vicesimum; de- 
nique beatorum Ioannis Eudes et Ioannis Baptistae Vianney 
diem dominicum Pentecostes, qui erit proximi item mensis 
postremus. Interea, ut propositum Nostrum eveniat feliciter et 
ad divinam gloriam Ecclesiaeque utilitatem quam plurimum con- 
ferat, supplicibus instare Deo precibus, Venerabiles Fratres, ne 
gravemini. 

CONSTITUTIO APOSTOLICA 


RALEIGHIENSIS 


SUPPRESSIONIS ET ERECTIONIS 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Omnium Ecclesiarum sollicitudo, quae Romano Pontifici incumbit, id 
exigit ut quae ad religionis incrementum et ad meliorem fidelium guberna- 
tionem maxime conducant, sedulo praestentur. Cum itaque tum venera- 
bilis frater Archiepiscopus Baltimorensis, tum alii, supplices preces Apo- 
stolicae Sedi porrexerint ut ex territorio vicariatus apostolici Carolinae 
Septentrionalis nova dioecesis constitueretur, Nos, id propagationi christiani 
nominis profuturum ac in bonum ecclesiastici regiminis cessurum cernentes, 
oblatis precibus annuendum censuimus. Quam ob causam, Apostolicae 
potestatis plenitudine, ac suppleto, quatenus opus sit, quorum intersit, 
vel sua interesse praesumant, consensu, vicariatum apostolicum Carolinae 
Septentrionalis in perpetuum supprimimus et eius territorium in dioecesim 
erigimus sub iurisdictione Sacrae Congregationis Consistorialis, iisdem serva- 
tis finibus a quibus vicariatus ipse circumscriptus erat. Haec nova dioecesis 
Raleighiensis nuncupanda erit, ab urbe Raleigh, in qua sedem et cathedram 
episcopalem constituimus, et quam proinde ad civitatis episcopalis gradum 
et honorem extollimus, cum omnibus privilegiis et iuribus, quibus ceterae 
civitates episcopales iure communi fruuntur. Ecclesiam vero parochialem 
Sacratissimi Cordis, in eadem civitate Raleigh, ad statum et dignitatem ca- 
thedralis ecclesiae evehimus, simulque ipsi, eiusque pro tempore Episcopis, 
tribuimus honores, insignia, favores, gratias, privilegia et iura, quibus 
aliae cathedrales ecclesiae ac earum Antistites, iure vel legitima consuetu- 
dine, gaudent. Hane novam Raleighiensem dioecesim suffraganeam consti- 
tuimus metropolitanae Ecclesiae Baltimorensis, illiusque pro tempore Epi- 
scopos iuri metropolitico Archiepiscopi Baltimorensis subiicimus. 

Quoad dotationem noviter erectae Raleighiensis dioecesis attinet, eidem 
assignamus bona et reditus, etiam adventicios, quacumque ratione ad men- 
sam episcopalem obventura; ac Episcopo pro tempore facultatem concedi- 
mus cathedraticum imponendi, aliaque iuxta sacros canones pro eius di- 
screto iudicio statuendi, quibus necessitatibus dioecesis rite consuli possit. 
Quod vero spectat ad Capituli erectionem, seu ad Consultorum coetus 

nominationem, ad Vicarii capitularis, seu Administratoris, sede vacante, 
electionem, ad ipsorum clericorum et fidelium iura et onera, et quidem ad 
erectionem parvi Seminarii dioecesani, aliaque huiusmodi, rite servari iube- 
mus quae Codex iuris canonici praescribit, cauto tamen ut alumni huius 
parvi Seminarii ad aliquod maius Seminarium pro studiis philosophicis 
et theologicis mittantur. Mandamus insuper ut omnia documenta et acta, 
quae vicariatum apostolicum Carolinae Septentrionalis eiusque clericos et 
fideles respiciunt, nec non quae ad eius territorium spectant, Curiae episco- 
pali Raleighiensi tradantur et in eius archivo sedulo serventur. 

Quousque vero nova dioecesis Raleighiensis de proprio Pastore provi- 
deatur, venerabili fratri Michaeli Iosepho Curley, Archiepiscopo Baltimo- 
rensi, eiusdem dioecesis regimen committimus, tamquam Administratori 
Apostolico, ipsi propterea tribuentes omnes facultates, quae huic muneri 
sunt propria. 

Praesentes autem Litteras et in eis contenta quaecumque, etiam ex eo 
quod quilibet, quorum interest, vel sua interesse praesumant, auditi non 
fuerint ac praemissis non consenserint, etiam si expressa, specifica et indi- 
vidua mentione digni sint, nullo unquam tempore de subreptionis, vel 
obreptionis, aut nullitatis vitio, seu intentionis Nostrae, vel quolibet alio, 
licet substantiali et inexcogitato, defectu notari, impugnari vel in contro- 
versiam vocari; sed eas, tamquam ex certa scientia ac potestatis plenitu- 
dine factas et emanatas perpetuo validas exsistere et fore, suosque plena- 
rios et integros effectus sortiri et obtinere, atque ab omnibus, ad quos 
spectat, inviolabiliter observari debere, et si secus super his a quocumque, 
quavis auctoritate, scienter vel ignoranter contigerit attentari, irritum 
prorsus et inane esse et fore volumus et decernimus. 

Hisce itaque ut supra constitutis, ad eadem omnia exsecutioni man- 
danda deputamus venerabilem fratrem Petrum Fumasoni-Biondi, Archie- 
piscopum Diocletanum, in Foederatis Americae Septentrionalis Statibus 
Delegatum Apostolicum, cum facultatibus necessariis et opportunis, etiam 
subdelegandi quemlibet virum in ecclesiastica dignitate constitutum, iniun- 
cto onere ad Sacram Congregationem Consistorialem, infra sex menses a 
praesentibus Litteris datis, authenticum exemplar transmittendi peractae 
exsecutionis. 

Volumus autem et mandamus ut harum Litterarum transumptis, etiam 
impressis, manu tamen alicuius notarii publici subscriptis et sigillo alicuius 
viri in ecclesiastica dignitate constituti munitis, eadem prorsus tribuatur 
fides, quae hisce Litteris adhiberetur si exhibitae vel ostensae forent. 

Non obstantibus regulis in synodalibus, provincialibus, generalibus 
universalibusque Conciliis editis, specialibus vel generalibus constitutio- 

nibus et ordinationibus Apostolicis et quibusvis aliis Romanorum Ponti- 
ficum praedecessorum Nostrorum dispositionibus, ceterisque contrariis 
quibuscumque. Nulli ergo hominum liceat hance paginam suppressionis, 
erectionis, evectionis, concessionis, constitutionis, decreti, mandati, deroga- 
tionis et voluntatis infringere, vel eis, ausu temerario, contraire. Si quis 
autem hoe attentare praesumpserit, indignationem omnipotentis Dei ac 
beatorum Petri et Pauli, Apostolorum Eius, se noverit incursurum. 

Datum Romae apud Sanctum Petrum, anno Domini millesimo nongen- 
tesimo vigesimo quarto, die decimasecunda mensis decembris, Pontifi- 
catus Nostri anno tertio. 


O. Carp. CAGIANO 68 C. Carp. DE LAI, Episc. Sabinen., 
R. EB. Cancellarius. 8. C. Consistorialis Secretarius. 


Iulius Campori, Protonotarius Apostolicus. 
Raphael Virili, Protonotarius Apostolicus. 
Loco Plumbi. 


Reg. in Canc. Ap., vol. XXX, n. 52. 


LITTERAE APOSTOLICAE 


I 


TITULO AC PRIVILEGIIS BASILICAE MINORIS HONESTATUR ECCLESIA PAROE- 
CIALIS SANCTI BERNARDINI SENENSIS, PROPE SENAS, ORDINIS FRATRUM 
MINORUM PROVINCIAE TUSCIAE, 


PIUS PP. XI 


Ad perpetuam rei memoriam. — Parochus ad Sancti Bernardini, Senis 
in suburbanis, Nos edocet ecclesiam suam paroecialem, quae Conlegio 
Missionum ad exteros, Etruriae, Ordinis Fratrum Minorum proxime sita 
est, ad eundem etiam Fratrum Minorum Ordinem, ex Provincia Tusciae, 
pertinere; atque admodum sibi esse in votis ut basilicae titulo privilegiisque 
illam, pro benignitate Nostra, decorare velimus. Iam, licet amplitudine 
atque ornamentis minor, ubi hodierna exstat ecclesia, alia quidem fuit, 
quae fertur, saeculo xv ineunte, in honorem Beatae Mariae Virginis et 
Sancti Onuphrii exaedificata primitus fuisse a Sancto Bernardino Senensi, 
qui inibi per quadraginta circiter annos sanctam egit vitam, sacroque animo- 
rum ministerio functus est. Nil mirum igitur quod ipsa in ecclesia, non modo 
praecordia Sancti Bernardini, sed et eiusdem vestes, vexillum cum sacra- 

tissimo Nomine Iesu ac manuscripta custodiantur et pie celebrentur; ac 
praeterea ibidem, a clarissimis pictoribus et sculptoribus expressa, adserve- 
tur imago ipsius Sancti, qui religiosae Familiae Sancti Francisci Assisiensis 
honor merito decusque est. Domui propterea atque ecclesiae isti pia San- 
ctorum est iuncta memoria, qui aedem illam devote visitarunt, quos inter 
commemorandi sunt Ioannes a Capistrano, Iacobus de Marchia aliique 
viri doctrina non minus quam sanctimonia praeclari. Hodiernum vero 
templum satis nobili structura excellit, pluribusque artis operibus, ac prae- 
sertim quodam altari, uti aiunt « robbiano », renidet, in quo Beata Maria 
Virgo gloriae corona in caelis redimita repraesentatur; atque inibi, praeter 
memoratas divi Bernardini, aliae Sanctorum relliquiae coluntur a Christi 
fidelibus, qui illuc e civitate ac finitima regione saepe, more peregrinorum, 
magno munero confluunt. Rem igitur opportunam Nos facturos putavimus, 
si curionis optatis concederemus; quod eo libentius facimus, cum Ordinis 
Fratrum Minorum religiosi omnes viri et Senenses cives id etiam a Nobis 
exposcant; reique tum rec. mem. dilectus filius Noster Orestes 8. R. E. 
presbyter Cardinalis Giorgi, praelaudati Ordinis Minorum Patronus, tum 
venerabilis frater Prosper Scaccia, Senensium Archiepiscopus, tum dilectus 
filius Bernardinus Klumper, Ordinis Fratrum Minorum Minister generalis, 
amplissime suffragati sint. Conlatis itaque consilis cum VV. FF. NN. 
Sanctae Romanae Ecclesiae Cardinalibus Sacrorum Rituum Congregationi 
praepositis, apostolica Nostra auctoritate, praesentium Litterarum tenore, 
praefatam ecclesiam sub nomine Sancti Bernardini Senensis erectam in su- 
burbanis civitatis Senensis atque intra eiusdem archidioecesis limites, titulo 
ac dignitate Basilicae minoris perpetuum in modum augemus, illique omnia 
et singula conferimus iura, privilegia, praerogativas, honores, indulta, quae 
minoribus Almae huius Urbis Nostrae Basilicis de iure competunt. 

Decernentes praesentes Litteras firmas, validas atque efficaces semper 
exsistere et fore, suosque plenos atque integros effectus sortiri atque obti- 
nere, illique, ad quam spectant, Senensi ecclesiae Sancto Bernardino dicatae 
plenissime suffragari; sicque rite iudicandum esse ac definiendum, irri- 
tumque ex nunc et inane fieri, si quidquam secus, super his, a quoquam, 
auctoritate qualibet, scienter sive ignoranter attentari contigerit. Contra- 
riis non obstantibus quibuslibet. 

Datum Romae apud Sanctum Petrum, sub anulo Piscatoris, die Ix 
mensis martii MDCCCCXXv, Pontificatus Nostri anno quarto. 


P. CARD. GASPARRI, a Secretis Status. 

II 


DISMEMBRATO TERRITORIO A VICARIATU APOSTOLICO « DE CHANGTEH » ERI- 
GITUR PRAEFECTURA APOSTOLICA « DE SHENCHOW », IN SINIS. 


PIUS PP. XI 


Ad futuram rei memoriam. — Quae rei sacrae procurationi melius 
gerendae faciant, quae, vel in dissitis catholici orbis regionibus, chri- 
stiani nominis incremento benevertant, ea ut sollicito studio praestemus, 
ex officio supremi apostolatus Nobis divinitus commisso, decernere sata- 
gimus. Iamvero vicariatvum apostolicum de Changteh (Hunan septentrio- 
nali), Eremitanis Ordinis Sancti Augustini concreditum, iam diu ob nimiam 
amplitudinem dividendum esse, opportunum videbatur consilium; atque 
ad hune finem obtinendum iam in sententiam ventum erat, ut illic mitte- 
rentur alii missionarii e Congregatione Clericorum excalceatorum Ssihae 
Crucis et Passionis D. N. I. C. Nunc autem, cum venerabiles fratres Celsus 
Costantini, Archiepiscopus titularis Theodosiensis, Delegatus Apostolicus in 
Sinis, et Angelus de Diego et Carbajal, Episcopus titularis Caloensis, dictique 
apostolici vicariatus Ordinarius, communi consensu Nobis proposuerint 
ut nova inde erigeretur apostolica praefectura, Nos, re mature perpensa 
cum VV. FF. NN. 8. R. E. Cardinalibus negotiis Propagandae Fidei 
praepositis, supremo animarum bono consulere cupientes, ipsorum Praesu- 
lum votis benigne annuendum censvimus. Itaque, motu proprio atque ex 
certa scientia et matura deliberatione Nostris, deque apostolicae Nostrae 
potestatis plenitudine, praesentium tenore, a vicariatu apostolico de Chang- 
teh sive Hunan septentrionali seiungimus territorium quod limitatur ad 
septentrionem a vicariatu apostolico de Ichang (Hupé occiduo-meridio- 
nali): ad occidentem a vicariatu apostolico de Chungking (Seciuen orientali) 
et de Kweiyang (Kuicen): ad meridiem a vicariatu apostolico de Changsha 
(Hunan meridionali): ad orientem denique a vicariatu apostolico de Chang- 
teh; quodque complectitur subpraefecturas civiles de Lungshan, Sang- 
chih, Iungshun, Paotsing, Yungsui. Kuchang, Shenchow, Luki, Chenki, 
Supu, Kienchow, Fenghwang, Mayang, Yuenchow, Kiemjang, Hwangchow; 
ipsumque territorium sic separatum sive seiunctum, eadem auctoritate 
Nostra apostolica, in apostolicam praefecturam erigimus cum nomine 
praefecturae apostolicae de Shenchow, dictamque praefecturam. sic rite 
per Nos erectam, curis committimus alumnorum Congregationis Clericorum 
excalceatorum Ssmae Crucis et Passionis D. N. I. C. 

Haec statuimus, decernentes praesentes Literas firmas, validas atque 
efficaces semper exstare ac permanere; suosque plenos atque integros effe- 
ctus sortiri atque obtinere; illisque ad quos spectant sive pertinere poterunt 
nune et in posterum amplissime suffragari; sicque rite iudicandum esse 
ac definiendum irritumque ex nunc et inane fieri, si quidquam secus super 
his, a quovis, auctoritate qualibet, scienter sive ignoranter, attentari conti- 
gerit. Non obstantibus contrariis quibuscumque. 

Datum Romae apud Sanctum Petrum, sub annulo Piscatoris, die 
XII mensis martii anno MDCCCCXXV, Pontificatus Nostri quarto. 


P. CARD. GASPARRI, a Secretis Status. 


III 


VEN. DEI SERVUS ANTONIUS MARIA GIANELLI, EPISCOPUS BOBIENSIS, BEATUS 


RENUNTIATUR. 
PIUS PP. XI 


Ad perpetuam rei memoriam. — Divina gratia, quae non destruit sed 
perficié naturam, sanctos aliquando in Ecclesia viros suscitat, quorum 
ipsa, velut ros de caelo descendens, ita ingenia virtutesque, quibus ipsi a 
natura honestantur, mirabiliter alit, ut illos merito christifidelibus exemplum 
exactae eorum omnium, quae proprii officii sunt, observantiae ad imitan- 
dum Ecclesia proponat. Quod quidem hodie testari de Venerabili Dei 
Famulo Antonio Maria Gianelli tempestive possumus, cum ipsius, qua sacer- 
dotis, qua parochi, qua episcopi, gesta recte demonstrent quanti sit mo- 
menti, in se conformando Dei voluntati ac propterea in adipiscenda 
sanctitate, continens diligensque eorum munerum adimplementum, quae 
sunt propria suis cuiusque condicionibus, in quibus a Deo conlocatus 
est. Hic Dei Famulus, die xm mensis aprilis, anno millesimo septin- 
gentesimo octogesimo nono, honesto genere natus est in pago, quem 
‘Cerreto nuncupant, intra Ianuensis archidioecesis fines, eique ad sa- 
crum fontem, die xIx eiusdem mensis, imposita sunt nomina Antonius 
Maria. Adolescentulus adhuc inter aequales obedientiae consuetudine, 
innocentia vitae, erga Beatissimam Virginem pietatis ardore emicuit; 
ingenii suavitate praeditus, hortatu parochi ad studia accitus, ita in 
iisdem brevi tempore profecit, ut iam ab initiis ostenderet quos esset 
adepturus fructus uberrimos. Postea, piae cuiusdam mulieris impensis, in 
Ianuensem civitatem se contulit; atque, ut ecclesiasticae vitae initiaretur, 
ibidem clericorum habitum induit; et, inter Seminarii alumnos dein, unde- 

viginti iam annos natus, tandem cooptatus, divinarum rerum disciplinas 
ita addiscere aggressus est, atque ad sacras conciones praecipue se adeo 
aptum ostendit, ut, vix subdiaconatus ordine suscepto, ad populum, ex 
Archiepiscopi commissione, verbum Dei studiose fructuoseque faceret. 
Decimo kalendas iunias anni MPCCCXI, nondum canonicam aetatem attin- 
gens, sacerdotio auctus est; atque insequenti die divinum Sacrificium in 
ecclesia civitatis Ianuensis Beatae Mariae Virgini de Carmelo dicata primum 
piissime litavit, specialisub patrocinio Deiparae tradens apostolici ministerii 
labores, quibus statim ex illo tempore se devovit. Ad fidelium salutem 
sacris praesertim missionibus procurandam, in Congregationem dioecesa- 
nam Missionariorum suburbii se adscripsit, quam postea quoque moderatus 
est; et in concionandi munus atque in poenitentiae tribunal quidquid ei 
temporis de ceteris laboribus supererat sedulo impendebat, quum eundem 
in dioecesis Seminario Archiepiscopi Ianuenses rethoricae magistrum ac 
deinceps etiam studiorum et disciplinae praefectum renunciaverint. At in 
officiis quoque paroeciajibus animorum curam impigre exercuit, antea in 
abbatiali Ianuensi ecclesia 8. Matthaei Apostoli, dein in Clavarensium civi- 
tate, quos &@ mense iunio a. MDCCCXXVI cum magno eorundem spiritali emo- 
lumento, qua Archipresbyter 8. Ioannis, per duodecim annos rexit. Eodem 
tempore religiosas tum virorum cum mulierum familias, quae fidelium 
saluti prospicerent, Clavarensi in civitate instituit; congregationes, scilicet, 
Missionariorum a 8. Alphonso de Ligorio et Religiosarum mulierum 8. Ma- 
riae ab Horto. Quarum altera, nempe Missionariorum a Sancto Alphonso pro 
spiritualibus cleri exercitiis ac pro sacris missionibus in paroeciis habendis, 
licet amplissime viguerit donec fundator vixit, non amplius exsistit; altera 
vero S. Mariae ab Horto nuncupata, quae, in Europam atque in Americam 
et Asiam satis diffusa, puellisque erudiendis itemque inserviendis aegrotis ad- 
dicta est, in populorum bonum adhuc perspicue floret. Anno MDCCCXXXVHI, 
cum Venerabilis Dei Famulus Bobiensium Ecclesiae Episcopus datus sit, 
eiusdem electionis nuntius, praecedente ipsius virtutis ingeniique fama, 
mira ab omnibus dioecesis laetitia exceptus est; ac revera postquam die 
vo. mensis maii Dei Servus consecrationem acceperat episcopalem, et die 
vil iulii memorati anui possessionem Ecclesiae suae inierat, de pastorali 
munere rectissime obeundo sollicitum se summopere ostendit. Simplex in 
vivendo, parcus in sumendis cibis, impiger in explendis officiis, in orando 
piissimus, prudens ac fortis in rebus spiritualibus vel ecclesiasticis agendis, 
ad bonam disciplinam instaurandam et clerum ad sanctioris vitae normam 
revocandum continenter animum suum intendit; Boni Pastoris Iesu Christi 
D. N. referens imaginem, multiplici bonorum operum industria, gregem 
suum vigilanter custodivit, quamvis extra quoque dioecesim suum ani- 

morum salutis studium in sacris expeditionibus agendis prodierit; usque 
ad mortem in altissimo munere exercendo nec laboribus nec gravioribus 
incommodis pepercit. Denique, tot consumptus laboribus, Placentiae, quam 
in urbem ex medicorum praescripto sese contulerat, una et altera vice 
apoplexis morbo correptus, Ecclesiae refectus Sacramentis, die festo Ssthae 
Trivitatis, vi. mensis iunii anno MDCCCXLVI, aetatis suae septimo et quin- 
quagesimo, sancta functus est vita. Venerabilis Dei Famuli corpus unum 
diem tantummodo Placentiae mansit expositum; inde Bobium delatum, 


postquam sollemnia eidem in ecclesia cathedrali funebria acta fuerant,— 


quibus, sanctitate viri permoti, frequentissimi ex omni ordine cives adsti- 
terunt, in conditorio, ubi quiescunt ceteri Bobienses Episcopi, prope Cathe- 
dralem, depositum est. Ex ipso tempore obitus ad nostros usque dies fama 
sanctitatis venerabilis Dei Servi magis magisque increvit, adeo ut super 
eiusdem sanctitatis vitae fama, virtutibus et miraculis processus Ordinarii 
in Bobiensi, Placentina et Ianuensi Curiis confecti fuerint. Quibus peractis 
et ad Sacrorum Rituum Congregationem adlatis, rite apud eandem Roma- 
nam Congregationem ipsius Dei Famuli Beatificationis et Canonizationis 
causa, iam ab anno MDCCCXCVI est instituta; absolutisque iis omnibus, 
quae in huiusmodi iudicio pertractanda erant, disceptari coeptum est 
super Venerabilis Dei Servi virtutibus; quae tamquam heroica qualitate 
praeditae et exornatae, sollemni Apostolicae Cathedrae sententia, sedente 
fel. rec. Decessore Nostro Benedicto Pp. XV, tertio Idus aprilis, anno 
MDCCCCXX, adprobatae declarataeque fuerunt. Agitata dein quaestione de 
duobus miraculis, quae a Deo patrata ferebantur per Venerabilis Antonii 
Mariae Gianelli, Bobiensis Episcopi, intercessionem, post duas Congrega- 
tiones, antepraeparatoriam scilicet et praeparatoriam, nec non aliam gene- 
ralem congregationem, quae coram Nobis die XXVvII maii anni MDCCCCXXIV 
habita est, rebus omnibus acerrimo iudicio investigatis, Nosmetipsi, die 
vor mensis iunii eiusdem anni, proposita miracula constare sollemniter 
declaravimus, ulteriusque proinde in casu procedi posse. Cum propterea 
nihil, secundum sacri fori instituta, iam superesset, nisi ut Patres Cardinales 
Sacrae Rituum Congregationi praepositi, ceterique de more consulendi 
rogarentur, num tuto procedi posse censerent ad sollemnem Venerabilis 
Dei Famuli beatificationem, in generali conventu, die octava mensis iulii 
praeteriti anni, coram Nobis habito, tum iidem 8S. R. E. Cardinales, tum 
qui aderant Praelati et Consultores, unanimi consensu tuto procedi posse 
responderunt. Nos vero in re tanti momenti mentem Nostram aperire 
cunctati sumus, ut enixis precibus supernum antea auxilium posceremus. 
Quod quidem cum fecissemus, die dominica sexta post Pentecosten eius- 
dem anni mpccccxXxIv, religiosissime litato Eucharistico Sacrificio, adstan- 

tibus venerabili fratre Nostro Antonio 8. R. E. Cardinali Vico, Episcopo 
Portuensi et Sanctae Rufinae, Sacrae Rituum Congregationi Praefecto, 
nec non dilecto filio Nostro Caietano 8. R. E. Diacono Cardinali Bisleti, 
causae relatore, et Reverendis Dominis Alexandro Verde, eiusdem Sacrorum 
Rituum Congregationis a secretis, et Angelo Mariani, Fidei promotore, sol- 
lemniter ediximus tuto procedi posse ad sollemnem Venerabilis Servi Dei An- 
tonii Mariae Gianelli, Episcopi Bobiensis, beatificationem. Quae cum ita sint, 
precibus permoti plurium Episcoporum, nec non Filiarum Mariae Ssmae 
ab Horto Congregationis, quam iam ipse fundavit, auctoritate Nostra 
Apostolica, concedimus ut idem Venerabilis Antonius Maria Gianelli Beati 
nomine in posterum nuncupetur, eiusque corpus et lypsana, seu reliquiae, 
publicae venerationi proponantur, non tamen in sollemnibus supplicatio- 
nibus deferenda; itemque permittimus ut imagines eiusdem Servi Dei 
radiis decorentur. Praeterea, eadem auctoritate Nostra, concedimus ut de 
eo quotannis officium recitetur de Communi Confessorum Pontificum cum 
Lectionibus propriis, per Nos adprobatis, et Missa propria, per Nos pariter 
adprobata, celebretur, servatis rubricis, sed tamen in dioecesibus dumtaxat 
Bobiensi, Ianuensi, Clavarensi et Placentina, nec non in ecclesiis ac publi- 
cis sacellis Congregationis Filiarum Mariae Ssmhae ab Horto nuncupa- 
tarum. Denique largimur ut sollemnia beatificationis Venerabilis Dei Famuli 
Antonii Mariae Gianelli, servatis servandis, in dioecesibus supra dictis 
celebrentur, nec non in ecclesiis sive publicis sacellis memoratae Sororum 
Congregationis, intra annum ab iisdem sollemnibus in Patriarchali Basilica 
Vaticana rite peractis. Non obstantibus constitutionibus atque ordinatio- 
nibus Apostolicis, nec non decretis de non cultu editis, ceterisque contrariis 
quibuslibet. Volumus autem ut praesentium Litterarum exemplis, etiam 
impressis, dummodo manu Secretarii Sacrae Rituum Congregationis sub- 
scripta sint, et sigillo Cardinalis Praefecti obsignata, eadem prorsus fides 
in disceptatioaibus, iudicialibus quoque, habeatur, quae voluntatis Nostrae 
significationi, hisce Litteris ostensis, haberetur. 

Datum Romae apud sanctum Petrum sub anulo Piscatoris, die x1x 
mensis aprilis, anno MDCCCCXXV, Pontificatus Nostri quarto. 


P. Carp. GASPARRI, a Secretis Status. 

IV 


VEN. DEI SERVUS VINCENTIUS MARIA STRAMBI, EPISCOPUS MACERATENSIS 
ET TOLENTINUS, BEATUS RENUNTIATUR. 


PIUS PP. XI 


Ad perpetuam rei memoriam. — Inter sollertes navosque operarios, 
quos caelestis Paterfamilias, a prima ad postremam diei horam, nun- 
quam destitit conducere in vineam suam ad excolendam eam, inter 
sanctitate praestantes divini Verbi praecones, qui, mira erga proximos 
caritate inflammati, magno cum religionis incremento, divinam sapien- 
tiam populis tradidere; inter animarum Pastores, doctrina fideique studio 
spectatos, qui nullis pepercere laboribus ut commissas ipsorum curis 
oves ad secura salutis pascua ducere satagerent, iure meritoque referri 
potest Vincentius Maria Strambi, Congregationis Clericorum Excalcea- 
torum Sanctissimae Crucis et Passionis D. N. I. C. decus atque orna- 
mentum. Inclytus hic Dei Famulus, de quo Divus fundator Paulus 
a Cruce praecinere non dubitavit futurum fuisse magnum Sanctum, 
vere, iuxta testimonium a Iesu Christo editum de Ioannis Baptistae san- 
ctimonia, fuit in Ecclesia tamquam lucerna ardens et lucens, in cuius luce 
fidei cultores aequam exsultandi causam omni tempore habebunt. Centum- 
cellis piis honestisque parentibus anno MDCCXLV ortus, Kalendis ianuariis, 
et sequenti die lustralibus aquis ablutus est, et nomina imposita sunt in- 
fanti Vineentio, Dominico, Salvatori. A teneris unguibus accepta a paren- 
tibus virtutum documenta moribus suis optime expressit; pietatis enim 
studio, innocentia vitae, modestia et virtutis custode verecundia, inter 
aequales suos ad exemplum enituit. Siquidem silentio potius et solitudini 
quam puerilibus oblectamentis vacare, diu in templis morari, in altaris 
ministerio ministrare, sacris concionibus adesse, egregiae indolis puer unice 
cupiebat. Parentibus subditus, ante domesticam aram plures saepe horas 
in divinarum rerum commentatione insumebat; erga egenos misericors, 
proprias quidem vestes pauperibus diribuit. Postridie Kalendas maias 
anni MDCCLII, confirmationis sacramento munitus, ad Eucharisticas dapes 
magno animi solatio primum accessit. Vix scholas celebrare coepit, penes 
Minores Fratres Conventuales ad Sancti Francisci uberrimos nactus est 
in humanis litteris non minus quam in pietate progressus. Ibi enim Servus 
Dei apostolatum inivit priusquam limen iuventutis attingeret, suos inter 
condiscipulos, quos ad sacras aedes invisendas comitabatur, et catechesim 

docebat. Candor et modestia ex ore eius elucebant; obtutuque tantum non 
modo parvorum alumnorum, sed etiam magistrorum amorem et reveren- 
tiam sibi conciliabat. Quam a puero fuerat ingressus sanctitatis viam, ean- 
dem deambulare perrexit eximiae virtutis adolescens; cumque se ad sacer- 
dotium divinitus vocari sensisset, animum aperuit patri, qui, etiamsi 
unicum filium sibi eripi aegre ferret, illi tamen noluit intercedere. Venia 
itaque a genitore obtenta, Faliscodunum divertit, in cuius Seminarium, 
quod magna tune temporis existimatione florebat, sese recepit, quumque 
inibi studiorum confecisset curriculum, suaeque vocationis praeclara exhi- 
buisset specimina, ad subdiaconatus primum, postmodum ad diaconatus 
sacrum Ordinem promotus est. Adhuc diaconus, Balneoregiensis Semi- 
narii renuntiatus est Rector, petente atque instante dioecesis illius Prae- 
sule, a quo, Summi Pontificis impetrata venia - nondum enim vicesimum 
tertium aetatis suae annum Dei Servus impleverat — sacerdotio fuit ini- 
tiatus die decima nona mensis decembris anno MDCCLXVUI, qua divino 
flagrans amore novus sacerdos salutarem Deo hostiam prima vice litavit. 
Aliquot post annos reversus in patriam, maioris perfectionis studio ductus, 
Paulum a Cruce sequi cogitavit seque mancipare Congregationi Clerico- 
rum Excalceatorum Sanctissimae Crucis et Passionis D. N. I. C., quam 
idem Paulus a Cruce recens fundaverat. Hic graves obortae sunt difficul- 
tates, parentibus assensum negantibus; sed, omnibus impedimentis fortiter 
disiectis, clam, et pedes, Servus Dei confugit ad Paulum. Divus fundator, 
germanae sanctitatis oculatissimus iudex, Vincentium complexus, ultro 
libenterque in alumnorum suorum numerum eum adscivit, misitque ad 
Montis Argentarii recessum, ut ibi tyrocinium poneret. Quo in loco, veluti 
in securo pacis asylo tandem receptus, caelesti gaudio perfusus, die xxIV 
mensis septembris anni MDCCLXVIII, religiosas induit vestes et Vincentii a 
Sancto Paulo nomen assumpsit. Solidum per annum exemplo atque aemu- 
lationi tyronibus fuit orationis et mortificationis spiritus, religiosi studii 
observantiae regularis, et potissimum mirandae humilitatis, per quam, 
licet iam sacerdotio auctus, se reliquis parem immo inferiorem ducebat. 
Exacto tempore probationis, eadem die xxIv septembris sequentis anni 
MDCCLXVIIII unanimi regularium superiorum suffragio, sollemnia religiosa 
vota nuncupavit. A sancto Fundatore accitus, ad Sancti Angeli coenobium 
venit, prope vicum « Vetralla» appellatum, et sub oculis atque in disci-— 
plina tanti sanctimoniae magistri, exsultavit ut gigas ad perfectionis 
iter decurrendum. Hic per biennium mansit omniumque virtutum exerci- 
tationi penitus se dedidit. Servus enim Dei, apostolici ministerii desiderio 
flagrans, recte iudicavit se ipsum abundare oportere in omnibus laudibus, 
ad quas excitaret alios, et plus valere sermonem, si confirmaret exemplo. 

Etsi propter summam animi humilitatem haud satis instructum et para- 
tum se reputaret, iussu tamen Pauli a Cruce apostolatum adorsus est, divina 
fretus ope, et laboriosissimam provinciam cepit, in qua, multorum opera- 
riorum animas gerens, plures annos constantissime desudavit. Et re quidem 
vera Umbriam, Romandiolam, Picenum, Latium, Campaniam omnesque 
fere Neapolitani Regni regiones indefessus divini Verbi praeco sacris expe- 
ditionibus lustravit, apostolicae caritatis vestigiis ubique relictis. Uberri- 
mae autem e tantis Servi Dei laboribus in populum christianum utilitates 
manarunt, nec temere est dicere apostolicum virum quocumque se contu- 
lisset, faciem rerum immutasse. Etenim morum licentiam coércet; scan- 
dala, etiam inveterata, penitus exstirpat; simultates, odia et controversias 
obliterat, componit; blasphemos homines ab impia consuetudine deterret ; 
vitiorum etiam invitamenta prohibet. Contra inducuntur boni mores, Sa- 
cramentorum commendatur frequentia, piae instituuntur sodalitates; 
opera pietatis et caritatis efflorescunt; demptis denique et evulsis ex agro 
Dominico cuiuscumque modi zizaniis, fruges uberes effunduntur. Longe 
igitur lateque de ipso Servo Dei fama sanctitatis percrevuit, ita ut cater- 
vatim undique ad eum conflueret cupida audiendi et videndi multitudo; 
saepe numero cum sacrae aedes impares evaderent audientium turmis 
continendis, aperto sub caelo verba fecit populo; idque non solum in pagis 
sed magnis etiam in civitatibus, atque in hac quidem Alma Urbe, in qua 
ad forum a Columna celeberrima in missione concionatus est. Mirae inde 
obstinatorum quoque peccatorum conversiones sequebantur; et Centum- 
cellis cum damnatis ad triremes tanta pietate se gessit Servus Dei, ut 
quamplures ex illis deperditis hominibus, ferocia corda posuerint mansue- 
facti et ad poenitentiam redierint. Sancti viri praedicationem etiam supe- 
ris acceptam fuisse patet caelestibus a signis, quibus eam probasse visus 
est Deus. Nam Aesii, dum concionabatur sub dio, ingruentem dirae grandi- 
nis procellam fervida Servus Dei prece dissipavit, firmavitque auditorum 
animos prodigium demirantium: Anconae autem sacer orator e suggestu 
continuo emicuit adstantibus, splendidis suffusus radiis ex imagine Virgi- 
nis coruscantibus. Verum eximias animi ingeniique virtutes, quibus emi- 
nebat Servus Dei, in bonum atque emolumentum universae Congregatio- 
nis a Passione vertendas esse ratus, sanctus Fundator revocavit eum 
Romam ad Sanctorum Ioannis et-Pauli recessum, ut iuvenes alumnos in 
spem Instituti succrescentes, disciplinae Vincentii ac magisterio concrede- 
ret. Lector renunciatus, exspectationi Pauli a Cruce satis superque respon- 
dit Servus Dei; quippe alumnorum animos ad theologicas disciplinas do- 
ctissimis praelectionibus, ad pietatis autem studia informavit exemplo. 
Dum hoc munere fungebatur Servus Dei, aetate, austeritatibus et laboribus 

confectus, ad vitae exitum venit fundator. Animam agenti adstitit Vincen- 
tius pia caritate, extrema illi praebuit Ecclesiae solatia, et cum novissimo 
anhelitu, sancti legiferi Patris spiritum quodammodo excepit. Etenim 
primum Rector, dein Praepositus Provincialis, postremo Consultor Gene- 
ralis electus, nullis pepercit laboribus ut Congregationis a Passione bono 
atque incremento provideret; singulari prudentia temporibus difficillimis 
gravis momenti negotia pertractavit; pias domos et recessus quam plures 
diligentissime invisit; servandae regulari disciplinae consuluit maxima iusti- 
tia; atque inita Causa Canonizationis Venerabilis Fundatoris, in eadem 
promovenda Postulatoris munere religiose functus est. Neque tamen tot 
tantisque curis distentus, destitit ab apostolatu Servus Dei. Saeviente 
enim teterrima illa rerum publicarum eversione quae, in Gallia excitata, 
tam acerba contra religionem etiam in Italiam intulit mala, christiani 


-nominis acerrimus adsertor, sui muneris partes esse duxit, adversus ini- 


quitatem et incredulitatem late debacchantes summa ope conniti, et con- 
cionibus sacrisque exercitationibus in fide populum firmare. Sed dum Servus 
Dei, apostolicis laboribus denuo intentus, singulari qua pollebat facundia 
frequentissimas multitudines non excitaret modo, sed, admotis quodammodo 
facibus, ad amorem Dei fideique studia incenderet; sanctitatis eius fama 
permotus Pius Pp. VII, rec. me. Praedecessor Noster, probe intelligens 
quanta virtute ac prudentia instructos esse oporteret illos, qui, ea praeser- 
tim temporum difficultate, catholico gregi praeficerentur, episcopali cha- 
ractere ac dignitate Servum Dei ornare constituit. Diu, cum in spiritu humi- 
litatis se tanta dignitate indignum censeret, detrectavit munus sanctus vir, 
sed tandem, obedientia adactus, non sine lacrymis se subiecit oneri ange- 
licis quidem humeris formidando. In Consistorio, die xx mensis iulii MDcccI 
habito, Episcopus Maceratensis et Tolentinus renuntiatus, vix possessionem 
nactus est, damna, ab iniquitate progressu temporis dioecesibus illis illata, 
sarcire properavit. Nulli idcirco pepercit labori, molestiae ac discrimini, ut 
abusus ac vitia evelleret, falsas doctrinas oppugnaret, disciplinam cleri in- 
stauraret, religionis spiritum morumque puritatem restitueret. Adolescen- 
tium in sortem Domini vocatorum institutioni prospiciens, Seminarium ad 
pristinum decus revocavit; ac, flagranti in proximos caritate permotus, sei- 
psum rebus omnibus expoliavit, ut omnium necessitatibus subveniret; 
puellis, orphanis, aegrotis, periclitantibus mulieribus, egenis omni ope 
destitutis adfuit benignus; hospitiis quoque et asyli domibus pro illis 
recipiendis atque alendis erectis, ita ut nomen eius apud omnium ordinum 
cives in benedictione fuerit, omnes bonum Pastorem uti sanctum haberent. 
Pluries lustravit sacra visitatione dioecesim universam; non caeli incle- 
mentia, non itinerum asperitate deterritus, agrestes etiam pagos, dissitasque 

paroecias diligentissime invisit. Episcopalis mensae reditus patrimo- 
nium pauperum esse ratus, ipse vitam egit pauperrimam; sagum pro- 
prium Clericorum a Passione nunquam dimisit; quoad potuit suae Congre- 
gationis regulas adamussim servavit. At dum in sibi commissa dioecesi ad 
maiorem Dei gloriam populique salutem sanctus Episcopus iam octo 
ferme ab annis adlaborabat, Gallici Imperatoris cupiditate atque incuria, 
Pius Pp. VII a sua Sede deturbatus est, Picena regio in ditionem Gallo- 
rum cessit, pluribusque Sacrorum Antistitibus conditio imposita est ut vel 
iuxta verba Gallici Praefecti iurarent, fidemque et obedientiam sponderent 
Imperatori, vel, si detrectassent, carcerem ac deportationem subirent. Id 
etiam obtigit Vincentio, sed renuit religiosissimus Antistes iniquum ius- 
iurandum elicere; ideoque, frustra collacrymante populo, ab episcopalibus 
aedibus per vim pulsus, ad instar apostoli Pauli custodiente milite, longum 
et asperum capessivit iter usque Novariam, qui locus erat eius deporta- 
tioni constitutus. Haud multo post Mediolanum proficiscendi, propter 
valetudinis incommoda, veniam obtinuit, ibique sex annos divinae volun- 
tatis placitis omnino submissus moratus est. Exsilium invicta patientia 
pertulit; derelictae Ecclesiae suae sollicitus, saepe, datis ad Vicarium 
Generalem litteris, eiusdem necessitatibus subvenit, donec, post Gallici Im- 
perii eversionem, datum illi fuit Maceratam redire. Ovantibus, gratu- 
lantibus clero populoque receptus, pastorali officii curas impensiore quam 
antea studio iterum sumpsit et, ingravescente annonae penuria, mi- 
randa exhibuit effusae caritatis exempla. Ad novissimos usque vitae 
annos in verbo Dei praedicando perseveravit, quin immo a Pontifice 
accitus Romam venit ut saeculari clero, et Purpuratis Patribus adstan- 
tibus, sacras conciones haberet. Sed toleratis in captivitate aerumnis, et 
laboribus assiduis non minus quam senio confectus, cogitavit Servus Dei 
se ab episcopatus onere liberare. Ne Maceratensem et Tolentinam Eccle- 
siam tam eximio Pastore orbaret, precibus eius noluit concedere Pius Pp. VII, 
sed vix ad hance Petri Cathedram evectus rec. me. Leo Pp. XII, desideriis 
eius annuit, sanctoque Pastori, iam octogesimum fere aetatis annum 
agenti, aedes Apostolicas Quirinales ad commorandum adsignavit. Ibi, 
totus caelestium rerum contemplationi deditus, quadraginta tantum dies 
moratus est; nam, cum vitam suam holocaustum obtulisset pro Supremi 
Ecclesiae Rectoris vita periclitante, apoplexia correptus, sanctissimo 
exitu obdormivit in Domino Kalendis ianuariis anni MpcccxxIv. Elatus 
est ad Sancti Ioannis et Pauli triumpho simillima pompa, omnis con- 
ditionis civibus nobilibus viris, Praesulibus, et ipsis Sanctae Romanae 
Ecclesiae Cardinalibus, ad mortales Servi Dei exuvias suprema vice in- 
visendas confluentibus. Sanctitatis autem fama, qua vivens gaudebat, 

non modo apud viros pietate ac doctrina praestantes, sed etiam apud 
Decessores Nostros Pontifices Romanos post obitum eius latius percre- 
buit, ob superna quoque prodigia, quae, ipso deprecante, a Deo patrata 
ferebantur. Quam ob rem penes Sacrorum Rituum Congregationem de 
Vincentii Mariae Strambi beatificatione et canonizatione causa agitari 
coepta est, et illius introductionis Commissionem die xxv mensis iunii 
anno MDcccxLi Gregorius Pp. XVI propria manu signavit. Postea, ordi- 
nariis et Apostolicis Inquisitionibus legitime peractis, ad dubium de Vin- 
centii Mariae virtutibus discutiendum ventum est, omnibusque probatio- 
nibus sumptis expensisque, virtutes eius heroicum attigisse fastigium rec. 
me. praedecessor Noster Leo Pp. XIII sollemni decreto sancivit, Kalendis 
aprilibus anno MDCCCLXxXxXIV edito. Actum deinde est de miraculis quae, 
ipsius Vincentii Mariae intercessione, a Deo patrata ferebantur, Nosque per 
decretum die x1x mensis martii labentis anni MDCccccxxv editum de duobus 
miraculis constare suprema avfctoritate Nostra declaravimus. Cum igitur 
de heroicis virtutibus ac de duobus miraculis iam esset prolatum iudicium, 
illud supererat discutiendum num Venerabilis Dei Servus Vincentius Ma- 
ria Strambi inter Beatos tuto foret recensendus. Id propositum fuit a vene- 
rabili fratre Nostro Antonio 8. R. E. Cardinali Vico, Episcopo Portuensi et 
Sanctae Rufinae, huius Causae Relatore, in Generali Sacrorum Rituum Con- 
gregatione coram Nobis in aedibus Vaticanis die vicesima quarta mensis 
martii nuper elapsi coadunata, omnesque, tum Cardinales sacris tuendis 
Ritibus praepositi, tum Patres Consultores, unanimi consensu affirmative 
responderunt. Nos tamen Nostram aperire mentem distulimus, atque ite- 
randas esse preces censuimus, ut ad sententiam in tam gravi negotio feren- 
dam caeleste auxilium Nobis compararemus. Quod cum impensis precibus 
fecissemus, tandem quarto Kalendas apriles vertentis anni MDCCCCXXV, 
nempe Dominica Passionis Domini, Eucharistico Sacro rite litato, accitis 
adstantibusque venerabili fratre Nostro Antonio S. R. E. Cardinali 
Vico, Episcopo Portuensi et Sanctae Rufinae, Sacrorum Rituum Congre- 
gationi Praefecto et causae Relatore, una cum dilectis filiis Angelo Mariani, 
Fidei Promotore Generali, nec non Alexandro Verde, eiusdem Sacrorum 
Ritunm Congregationis Secretario, sollemniter ediximus tuto procedi posse 
ad Venerabilis Dei Famuli Vincentii Mariae Strambi Beatificationem. Quae 
cum ita sint, Nos, precibus etiam permoti Congregationis universae Clerico- 
rum Regularium Excalceatorum a Sanctissima Cruce et Passione D. N.I. C., 
apostolica Nostra auctoritate, praesentium vi, facultatem facimus ut Vene- 
rabilis Servus Dei Vincentius Maria Strambi, e Congregatione Clericorum 
Excalceatorum Sanctissimae Crucis et Passionis D. N. I. C., Episcopus 
olim Maceratensis et Tolentinae Ecclesiae, Beatus in posterum appelletur, 


Acta, Vol, XVII, n. — 1-5-9025. 13 


| 

4 

a 

4 

a 


186 Acta Apostolicae Sedis - Commentarium Oficiale 


eiusque corpus et relliquiae, non tamen in sollemnibus supplicationibus 
deferendae, publicae fidelium venerationi proponantur, atque imagines 
radiis decorentur. Insuper, eadem Nostra auctoritate, concedimus ut de 
illo recitetur Officium et Missa celebretur de Communi Confessorum, qui 
fuerunt Pontifices, iuxta rubricas Missalis et Breviarii Romani, cum Oratio- 
nibus propriis per Nos adprobatis. Eiusdem vero Officii recitationem et 
Missae celebrationem fieri dumtaxat concedimus in dioecesi Centumcella- 
rum ubi Beatus ipse natus est, in hac Alma Urbe ubi mortalem vitam cum 
immortali commutavit, in sibi invicem unitis dioecesibus Maceratensi et 
Tolentina, quas tres supra viginti per annos sapientissime moderatus 
est; nec non in piis domibus atque in templis omnibus et oratoriis quibus 
ubique terrarum utitur Congregatio a Cruce et Passione D. N. I. C., ab 
omnibus fidelibus tam saecularibus quam regularibus, qui Horas canonicas 
recitare teneantur; et quod ad Missas attinet a sacerdotibus confluentibus 
ad templa in quibus Beati ipsius festum celebretur. Denique largimur ut 
in templis superenunciatis sollemnia Beatificationis Vincentii Mariae 
Strambi, Episcopi, Confessoris, peragantur cum Officio et Missa Dupli- 
cis maioris ritus, idque fieri praecipimus die rite designando intra annum 
postquam eadem sollemnia in Patriarchali Basilica Vaticana fuerint cele- 
brata. Non obstantibus constitutionibus et ordinationibus Apostolicis, et 
decretis de non cultu editis, ceterisque contrariis quibuscumque. Volu- 
mus autem ut harum Litterarum exemplis etiam impressis, dummodo 
manu Secretarii Congregationis Sacrorum Rituum subscripta et Cardinalis 
Praefecti sigillo munita sint, in disceptationibus, etiam iudicialibus, eadem 
prorsus fides adhibeatur, quae Nostrae voluntatis significationi hisce osten- 
sis Litteris haberetur. 

Datum Romae apud Sanctum Petrum, sub anulo Piscatoris, die 
XXVI mensis aprilis anno MpccccxxV, Pontificatus Nostri quarto. 


P. CARD. GASPARRI, a Secretis Status 

EPISTOLAE 


I 


AD EMUM P. D. IOANNEM, TITULO 8S. MARIAE TRANS TIBERLM, 8. R. E. PRESB. 
CARD. TACCI, SACRI CONSILIT PRO ECCLESIA ORIENTALI SECRETARIUM: 
DE APPARANDIS SOLLEMNIBUS IN SEXTUM DECIMUM PLENUM SAECULUM A 
CONCILIO NICAENO. 


Dilecte fili Noster, salutem et apostolicam benedictionem. — Cum in su- 
periore Consistorio, ut aiunt, secreto, Purpuratis Patribus nuntiavimus men- 
tem esse Nostram, ut sextum decimum plenum saeculum a convocata abso- 
lutaque Nicaena Synodo, ex Oecumenicis prima, in hac Alma Urbe et sub 
oculis paene Nostris sollemniter recoleretur, addidimus praeterea, proprias 
hae de re Litteras Nos tibi inscripturos; aequum enim Nobis videbatur, 
instituendae ordinandaeque eius eventi commemorationis, quod in Eccle- 
siae catholicae fastis tam elucet quam quod maxime, mandatum tibi dari, 
utpote qui Orientalis Ecclesiae negotia et auctoritate geras Nostra et, pro 
tuo religionis studio, summopere provehas. Ea quidem res agitur, quae 
quanti Nostra et Apostolicae Sedis intersit, omnes intellegunt, quicumque 
res Ecclesiae gestas vel mediocriter tenent. Nam, ut litterarum monumenta 
testantur, Concilium Nicaenum primum, quod eo spectabat ut Ariana 
haeresis profligaretur, Ario impiisque eius asseclis damnandis, nisi resipuis- 
sent, deque Ecclesiae gremio eiiciendis, coactum non est nisi de consensu 
Silvestri Pontificis eodemque per suos praesente Legatos, qui Actis, ut 
ipsa Consistorii occasione diximus, primi omnium —- nimirum quod Ponti- 
ficis personam sustinerent — subscripsere, licet Vitus ac Vincentius sacer- 
dotio dumtaxat initiati essent. Neque omittendum, anathema in Arianos 
sanctae Ecclesiae Catholicae et Apostolicae nomine latum a Patribus esse, 
et Apostolicam Sedem doctrinae Nicaenae capita tamquam sua et a 
se probata habuisse ac defendisse. Multa ceteroquin alia, quae ad fidem et 
ad disciplinam pertinerent, saluberrime Nicaena Synodus sanxit ac decrevit: 
ut de Paschate uno eodemque die ubique celebrando, ut de Meletiano schi- 
smate deque sectis Novatiani et Pauli Samosatensis, ut de episcopis eligendis 
ac consecrandis, ut de publicae paenitentiae instituto, de catechumenis, de 
iniusto foenore; quae quidem decreta ad fovendam Ecclesiae unitatem et 
disciplinam cleri populique stabiliendam quam plurimum profuerunt. lam- 
vero inlustrari haec omnia et vulgo patefieri oportere, ut Christo Domino et 

Petri Cathedrae debitus honor et debita gratia habeatur, dilecte fili Noster, 
est Nobis persuasissimum: in quo propterea, qua soles sollertia, elaborare 
ne dubites. Accitis igitur egregiis viris, qui Ecclesiae in universum rerumque 
praecipue Orientalium calleant historiam, iisdemque in consilium adhibitis, 
videas quo pacto saecularem eiusmodi faustitatem celebrari liceat: ex iis 
autem, qui harum cognitione rerum et dicendi facultate praestant, nonnul- 
los eligito, qui eventum sane celeberrimum per scripta late divulganda 
orationesque publice habendas in sua luce collocent. Quae utinam comme- 
moratio nonvihil ad id conferat, quod tam vehementer cupimus, nempe 
ut Orientales populi, quos a Romana Ecclesia miserrimum adhue disci- 
dium transversos agit, communionem Nobiscum fidei, praeiudicatis opinio- 
nibus depositis, desiderent atque haud nequiquam desiderent. Ut autem 
munus a Nobis tibi commissum facilius expleas, efficiat apostolica benedi- 
ctio, quam, caelestinm auspicem luminum fraternaeque caritatis Nostrae 
testem, tibi, dilecte fili Noster, iisque omnibus, quos tui laboris socios 
adsciveris, peramanter in Domino impertimus. 

Datum Romae apud Sanctum Petrum, die Iv mensis aprilis, anno 
MDCCCCXXV, Pontificatus Nostri quarto. 


PIUS PP. XI 


II 


AD EMUM P. D. AUGUSTUM TITULO SANTAE CAECILIAE, 8. R. E. PRESB. 
CARD. SILJ, VICARIUM SSMI DNI NOSTRI IN VALLE POMPEIORUM: IN 
QUINQUAGESIMUM ANNUM AB INITA POMPEIANAE ICONIS VENERATIONE. 


Dilecte fili Noster, salutem et apostolicam benedictionem. — Dum miri- 
tice tamque crebro peregrinorum frequentia ac pietate delectamur, qui huc 
catervatim conveniunt ut propositam [ubilaei plenissimam veniam ad 
Apostolorum Martyrumque sepulcra lucrifaciant, alia profecto Nobis ex 
eo adiungitur delectationis accessio, quod in hune annum sacrum annus 
incidit quinquagesimus, postquam, vetere quadam imagine Beatissimae 
Virginis a Rosario in Vallem Pompeiorum tum paene desertam minusque 
tutam inducta, ubi rustici homines haud sane multi in agris colendis, nullo 
religionis praesidio, desudabant, dilecto filio Bartholo Longo in mentem 
venit, ut Aedem Sacram in honorem Deiparae a Rosario excitaret, in qua 
iisdem famosae vallis incolis christiana explere officia liceret. Parvam qui- 
dem Aedem egregius ille vir, cui nulla esset futurarum rerum praesensio, 

cogitabat; verumtamen, ob impetratam a Virgine a Pompeiis gratiarum 
rerumque mirabilium copiam is christifidelium animos ardor ubique gen- 
tium incessit, talis fuit peregrinorum eo confluentium numerus tamque 
liberalis undique, in piae grataeque voluntatis testimonium, stipis dono- 
rumve collatio, ut templum ibi erectum sit cum et lineamentis et artificiis 
praestabile, tum omne genus ornatibus locupletissimum. At vero, quod 
caput est, numerari facile nequeant ii omnes, qui, in eiusmodi sanctuario 
a culpis sceleribusque expiati, ad christianae vitae exercitationem rediere 
feliciter: provectam quoque commemorare placet, non tam singularem, 
quam communem in ipso familiarum gremio Marialis Rosarii recitationem, 
praetereaque supplicationem illam, quae die octavo mensis maii et primo 
dominico die mensis octobris in toto fere orbe terrarum quotannis haberi 
solet, quamque Nosmet in sacello Paulino cum mira quadam animi volu- ~ 
ptate ac suavitate adhibemus. Qua quidem universitate et communione 
precum, quo pacto Deiparae Virginis gratiam militans Ecclesia non sibi 
demereat? Nec quisquam ignorat, cum hisce tantis spiritualis vitae emolu- 
mentis, quae et cives urbis circa Basilicam sensim conditae et advenae 
frequentissimi salubriter capiunt, mirabilia etiam christianae beneficentiae 
instituta coniungi, te, dilecte fili Noster, in primis curante, cui Apostolica 
Sedes sanctuarium ac cetera opera cum eo nexa ad regundum moderan- 
dumque commisit. Dicimus, praecipue, erecta hospitia illa duo, alterum 
orbis puellis excipiendis, alterum filiis eorum, qui in custodia publica sunt, 
sospitandis: dicimus domum, haud ita multo post dedicandam, quae filias 
item eorum, qui in carceribus detinentur, ab omnibus solitudinis ac dere- 
lictionis periculis, ut speramus, ereptura est. Quam quidem domum, ut 
cetera Pontificia hospitia et aedificia et opera Vallis Pompeiorum, quemad- 
modum proximus decessor Noster, Litteris die vy mensis decembris anno 
MDCCCCXXI datis, Apostolicae Sedi propriam attribuit, sic Nos, in eiusdem 
Apostolicae Sedis possessione perpetuo fore, auctoritate Nostra, confir- 
mamus. Itaque, pro Nostra in Virginem Vallis Pompeiorum pietate, tibi, 
dilecte fili Noster, stimulos admovemus — at num stimulis eges? - ad 
haec quinquagesimi anni sollemnia sic agenda, quemadmodum rei gravitas 
postulat; in quo probe nosti tibi, ea, qua solent, navitate, adfore dilectos 
filios Vincentium Celli, protonotarium apostolicum, et Petrum Di Pietro, 
ab intimo Nostro cubiculo, quibus potissimum adiutoribus in procura- 
tione Pontificii Operis uteris. Quicquid vero in re praesenti decreturus es 
ac facturus, iam nune vehementer probamus, cum prudentiam in consiliis 
ineundis tuam atque in agendo impigritatem prorsus compertam habeamus. 
Interea laetamur, turrim sacram maximae molis marmoream, singulari 
opere artificioque perfectam, quam Nos, ad mentem quoque decessorum 

Nostrorum Pii X et Benedicti XV, Sacratissimo Cordi Iesu dicatam volui- 
mus, te die quarto ac vicesimo proximi mensis detecturum esse, itemque 
domum, quam supra memoravimus, filiabus captivorum alendis ac rite 
instituendis die duodevicesimo mensis octobris dedicaturum. Animo autem 
prospicimus ac praesentimus, die natali, ut ita dicamus, Vallis Pompeio- 
rum quinquagesimo, qui dies erit mensis novembris tertius decimus, tales, 
cum sacras caeremonias, tum civiles laetitias, actum iri quarum similes 
nemo unus in ea civitate adhue, per id temporis spatium, adspexerit. Hoc 
quidem vertente anno planum est fideles bene multos, praesertim e meri- 
dianis Italiae regionibus, illuc esse coituros; verum, haud mediocrem Nobis 
afferent ii omnes iucunditatem, quotquot, romana peregrinatione sancte 
suscepta sanctiusque absoluta, celeberrimum eiusmodi Mariale sanctua- 
rium adibunt ut Nosmet ac sese in Deiparae a Rosario tutelam piissime 
tradant, ante quam in patriam suam revertantur. Utinam honores sibi 
in tanta rei faustitate deferendos Virgo a Valle Pompeiorum, ut est in stu- 
diosos filios prolixa, caelestium cumulo gratiarum rependat: quarum conci- 
liatricem, paternaeque benevolentiae Nostrae testem, tibi, dilecte fili 
Noster, laborum item tuorum sociis et civibus eius urbis, apostolicam bene- 
dictionem peramanter impertimus. 

Datum Romae apud Sanctum Petrum, die XI mensis aprilis, anno 
MpccccxxV, Pontificatus Nostri quarto. 

SACRA CONGREGATIO CONSISTORIALIS 


I 


AUGUSTAN.-EISTETTEN. 


DE COMMUTATIONE FINIUM DIOECESIUM 


DECRETUM 


Quum incolae pagi Alistetten, ad paroeciam Wellheim, dioecesis Augu- 
stanae, pertinentes, propriam ecclesiam paroecialem ob nimiam distan- 
tiam viarumque asperitatem adire non soleant, sed ab immemorabili 
tempore frequentent proximiorem ecclesiam paroecialem loci Emskeim, in 
dioecesi Eistettensi, Episcopus Eistettensis, de consensu Ordinarii Augu- 
stani, ab Apostolica Sede efflagitavit, ut memoratus pagus a dioecesi 
Augustana dismembraretur et dioecesi Eistettensi incorporaretur. 

Quibus precibus Sshus D. N. Pius PP. XI, attento utriusque Ordi- 
narii consensu, necnon favorabili voto R. P. D. Eugenii Pacelli, Archie- 
piscopi tit. Sardian. et Nuntii Apostolici in Bavaria, benigne annuen- 
dum decrevit. Quapropter, vi praesentis Consistorialis decreti, pagum 
Altstetten a dioecesi Augustana et a paroecia Wellheim separat atque 
dioecesi Eistettensi et paroeciae Emskeim perpetuo adiungit. 

Ad haec exsecutioni mandanda, Sanctitas Sua deputare dignata est 
eundem R. P. D. Eugenium Pacelli, eidem tribuens omnes facultates ad 
id necessarias, etiam subdelegandi, ad effectum de quo agitur, quemlibet 
virum in ecclesiastica dignitate constitutum; facto onere transmittendi 
intra sex menses ad 8S. C. Consistorialem authenticum exemplar exsecu- 
tionis peractae. Contrariis quibusvis non obstantibus. 

Datum Romae, ex aedibus 8S. C. Consistorialis, die 17 aprilis 1925. 


6 C. Carp. DE Lat, Epise. Sabinen., Secretarius. 


L. S. 
tT Fr. Raphael C. Archiep. Thessalonicen., Adsessor. 


= 

II 
PROVISIO ECCLESIARUM 


Ssthus Ditus Noster Pius divina Providentia PP. XI, decretis Sacrae 
Congregationis Consistorialis, has quae sequuntur Ecclesias de proprio 
singulas Pastore providit, nimirum: 

6 aprilis 1925. — Metropolitanae Ecclesiae Montisregalensi in Sicilia 
praefecit R. P. D. Ernestum Filippi, hactenus Episcopum titularem Sar- 
dicensem. 

— Cathedrali Ecclesiae Raleighiensi nuper erectae, R. D. Gulielmum 
J. Hafey, Cancellarium Curiae archiepiscopalis Baltimoreusis. 


SACRA CONGREGATIO CONCILII 


ABULEN. Et ALIARUM 
RESIDENTIAE ET DISTRIBUTIONUM 


SPECIES FACTI. — Litteris suffragio Ordinarii sui auctis et ad hance 
Sacram Concilii Congregationem datis, exponebat nuper Capitulum Abu- 
lense se ante Codicem iuris canonici editum, a temporibus Iulii ITI, in quasi- 
possessione fuisse iuris fruendi per quatwor menses vacationibus a choro, 
loco trium quos can. 418 concedit, et quidem ita ut durante primo mense 
nonnisi distributiones pro Matutino et Laudibus assignatas amitteret 
(pes. 0,15; dum omnes distributiones quotidianae sunt pes. 0,54, pro fru- 
ctibus praebendae assignatis pes. 9). Edito vero Codice a nonnullis dubi- 
tatum, occasione reformationis statutorum capitularium, utrum iure hoe 
particulari an communi Codicis iure esset in eo Capitulo utendum. Praete- 
rea ad pleniorem declarationem resolutionum ab hac Sacra Congregatione 
datarum in Toletana et aliarum die 20 iulii a. 1920, reverenter postulabant 
Capitulares quid demum in praxi censendum esset de iuridicis effectibus 
absentiae a choro per aliquot dumtaxat horis canonicis, imo per unam 
horam, sine legitima causa. Ad rem itaque, tria dubia humiliter subii- 
ciebantur Emis Patribus resolvenda nimirum: 

«I, Utrum privilegium Capitulo Cathedrali Abulensi a Tulio III con- 
«cessum, iuxta quod canonici huius Cathedralis frni quatuor mensibus 

« vacationum possunt, quin fere nihil distributionum amittant, vim reti- 
«neat necne; 

« II. Quum in Toletana et aliarum, die vigesima iulii anni 1920, resolu- 
«tum sit tempus absentiae esse supputandum per dies integras, an dies 
« qua eanonicus illegitime absit aliquibus tantum horis, sed non omnibus, 
« debeat haberi ut dies residentiae vel ut dies absentiae ; 

« ILi. An illa die qua canonicus illegitime absit aliquibus sed nou omni- 
« bus horis, privetur tantum distributionibus horarum quibus illegitime 
« abfuit, vel tum fructibus tum distributionibus pro rata illarum horarum. 
«illegitimae absentiae, vel tandem tum fructibus totius diei tum distri- 
«butionibus horarum quibus illegitime abfuit ». 


ANIMADVERSIONES. — De praefato privilegio Capituli Abulensis fruendi 
quatuor vacationum mensibus, fuse iam egit ante Codicem Garcia, et ipse 
eanonicus Abulensis, praeclaro suo opere De beneficiis, tom. I, part. III, 
ec. 2, n. 2548s., ubi refert quidem Sacram Congregationem Concilii, die 
3 augusti 1586, edoctam ab Episcopo Feminio de exsistentia statuti, quo 
permitterentur capitulares abesse per quatuor menses a servitio et resi- 
dentia, censuisse, donec non constaret de valida et legitima confirmatione, 
servandum esse decretum Concilii Trident. sess. XXIV, c. 12, de absen- 
tia trium mensium dumtaxat. Indeque arguit Garcia non plene edoctam 
fuisse Sacram Congregationem de praedicti statuti confirmatione in forma 
specifica, iam facta per Leonem X et Iulium III, cuius postremi, seu 
potius, eiusdem Poenitentiarii Maioris, de speciali mandato et vivae vocis 
oraculo, editarum Litterarum tenorem idem canonista refert. Ex his revera 
deprehenditur « inter cetera statuta et ordinationes dictae Ecclesiae unum 
«fuisse ab antiquo tempore citra editum et continue observatum quo 
«disponitur ut quilibet ... postquam... singulis annis per octo menses 
« dicta ecclesia continuos vel interpolatos resederit, reliquos quatuor menses 
«seu centum viginti dies... quolibet anno... habeat ». Hoc vero statutum 
tune postulasse Capitulares Apostolicae confirmationis munimine confir- 
mari « quia validiora sunt ea quibus Apostolicae Sedis auctoritas inter- 
« cedit...». Porro prosequitur: « Nos igitur dicti statuti tenorem praesen- 
« tibus pro sufficienter expresso ac de verbo ad verbum inserto habentes... 
« Statutum praedictum quatenus usu receptum ac ut praemittitur obser- 
« vatum existat, tenore praesentium approbamus et confirmamus, sup- 
« plentes omnes et singulos, tam iuris quam facti, defectus, si qui forsan 
« iIntervenirent in eodem...; sicque per quoscumque iudices... etc. ..., sublata 
«eis aliter inudicanui, etc., irritumque et inane, etc. Non obstantibus consti- 
«tutionibus et ordinationibus apostolicis, etc. », Quibus attentis refert 

Garcia, praefata S. C. Concilii resolutione non obstante, nec contradi- 
centibus Episcopis, Capitulum perrexisse, sicut antea, gaudere absentia 
quatuor mensium. Revera, arguit Garcia, in Cone. Trid., sess. XXIV, 
de ref., c. 12, abrogata sunt tantummodo stat.:ta et consuetudines contraria; 
non vero quae fuissent ab Apostolica Sede in forma specifica, ut in casu, 
confirmata; et quamvis dein Pius IV, const. In principis Apostolorum 
abrogasset etiam privilegia contraria decretis Tridentinis, id intelligendum 
est de decretis dumtaxat quae mentionem privilegiorum contrariorum 
faciunt, quae mentio deest in cit. c. 12, sess. XXIV, de ref. (cfr. quoque 
Fagnan., in c. Licet, de praeb., n. 59-62; Barbosa, tr. var.: in claus. Sublata; 
Leuren., For. benef., p. I, sect. 9397, n. 10; Bened. XIV, Instit. 107, § VI; 
Henry, de resid., p. 122; De Herdt, Praz. capit., p. 316 8.;S.C.C.,in Nullius, 


1596, lib. deer. VIII, § 178; Corduben., 14 dec. 1765; Mewican., 9 iun. 1855, 


etc., et alia apud Pallottini, v. Canonici, § IX, n. 37, 40-45). Quidquid 
demum sit de doctrina cl. Garcia, certum est privilegium illud, de facto, 
in usu et exercitio mansisse etiam post relatam S. C. Concilii declaratio- 
nem, spatio plurium saeculorum ante editum Codicem; quamobrem saltem 
confirmatum seu denuo acquisitum per legitimam consuetudinem aut prae- 
scriptionem censeri debet, ad mentem quoque Codicis, can. 63 (Cfr. Reif- 
fenst., 1. V, tit. 33, n. 39-40; Wernz, Ius decret., I, 160). 

Neque dato Codice privilegium hoc revocatum fuisse palam est. Enim- 
vero can. 418 § 1 reprobatur tantum contraria consuetudo, non revocan- 
tur privilegia contraria, multoque minus statuta auctoritate Apostolica 
in forma specifica confirmata: cfr. c. 60, § 2: « Per legem contrariam nulla 
rescripta revocantur, nisi aliud in ipsa lege caveatur ». Quamobrem privi- 
legium de quo agitur accenseri debet, procul dubio, privilegiis de quibus 
in can. 4 statuitur: « Tura aliis quaesita, itemque privilegia atque indulta, 
« quae ab Apostolica Sede ad haec usque tempora personis, sive physicis 
« sive moralibus concessa, in usu adhuc sunt nec revocata, integra manent, 
« nisi huius Codicis canonibus expresse revocentur ». 

Verum si substantia privilegii, quod ad quatuor menses vacationes 
attinet, integra manet etiam post datum Codicem, non ita videtur dicen- 
dum de concessione lucrandi distributiones contra mentem can. 418 § 3. 
Enimvero nullo privilegio Capitulum in casu se valet tueri adversus 
praescriptum can. 395 §1 prohibentis ne distributiones quotidianae ita 
tenues sint ut verisimiliter negligantur et iubentis ut, hoc in casu, « Epi- 
scopi tertiam partem separent fructuum, etc., et in distributiones quoti- 
dianas convertant ». Quamobrem pro distributionibus quotidianis iam 
non sola duodevigesima fere pars (i. ¢. 0,54 ex 9,54), sed saltem tertia est 
constituenda: ac ita iam mutatur obiectum factae concessionis et quidem 

tam graviter mutatur ut concessio ipsa sine adaequata ratione sustineri seu 
novo statui rerum aptari nequeat. Iamvero Capitulum fatetur « rationes 
speciales convenientiae seu causas illius veluti privilegii, in casu non 
allegari »: et consonat Episcopus: «Si nune ex novo dictum privilegium 
esset concedendum, nullam viderem causam an Capitulum non servaret ius 
commune ». 

Alterum tertiumque dubium quod attinet, ipsa, ut patet, non respi- 
ciunt solum Capitulum Abulense, sed generalem legem attingunt, prout 
in causa Toletana et aliorum est pro universis Capitulis declarata. Suppo- 
nitur in his dubiis absentiam Canonici a choro esse illegitimam, hoc est, 
praeter dies vacationum concessos; nullaque generali dispositione ex his 
quae can. 420 et 421 recensentur, ne quidem iis quae ad can. 412 attinent, 
ac nullo speciali indulto, quod rationabiliter petenti S. Congregatio nemini 
negat, cohonestari. Porro, quod spectat directe ad alterum dubium, in 
praefata causa Toletana, 8S. Congregatio, inhaerens quamplurimis antea 
datis resolutionibus, regulam hane proposuerat: ad constituendum nimi- 
rum servitium novem (in casu octo) mensium non esse colligendas puncta- 
turas, quasi ii, qui novem (resp. octo) partes punctaturarum ex duodecim, 
quae ex servitio totius anni conflantur, deserviendo retulerint, servitio 
novem (resp. octo) mensium debito satisfecerint; sed ipsos dies resi- 
dentiae seu servitii, sive continui fuerint sive interpolati, numerandos esse 
ut numerum compleant dictorum novem (seu octo) mensium. Exinde 
prono fluit alveo eum qui non est praesens choro per integram diem con- 
sumere unam diem vocationum (cfr. etiam de Herdt, Prax. Cap., p. 323 ss.); 
quod est diem illum computari debere inter dies absentiae, nec residen- 
tiae. Nam residentia propria canonici est assistentia officio chorali, quod, 
ex can. 413 § 2, comprehendit «psalmodiam horaruwm canonicarum et cele- 
brationem Missae conventualis »; qui itaque vel ab uno ex his elementis 
choralis officii abest, integre officio non satisfacit: praesumi autem debet 
canonicus velle potius suo jure non residendi per vacationem, sibi per- 
missam can. 418, § 1, uti, quam velle suae obligationi illegitime deficere. 

Ex hac doctrina nullo negotio deducitur etiam solutio tertii dubii quod 
proponitur: nam fructus praebendae respondent diebus residentiae, sicut 
distributiones horis servitii praestiti. Et revera ita solent dividi: pro die- 
bus illae, pro horis canonicis istae. Si itaque dies quibus canonicus vel per 
unam horam illegitime abest (h. e. praeter vacationum permissum nume- 
rum) sunt dies absentiae, consequens est ut amittat ea die fructus praebendae. 
Et ita constat etiam can. 2381: « eo ipso illegitime absens privatur omnibus 
« fructibus sui beneficii pro rata illegitimae absentiae »: i. e. pro diebus 
vel mensibus quibus fuerit absens: nam, ut vidimus, absentia computari 

debet per dies, non per horas. In tantum, igitur, Capitularis potest perci- 
pere fructus praebendae, in quantum dies absentiae computari possint 
inter nonaginta (vel centumviginti) dies vacationum a iure permissis: 
qui praeter hunc numerum sunt, omnes et singuli necessario inducunt 
amissionem fructuum praebendae, prout iam resolutum est in Toletana 
ad VI: « Tempus illegitimae absentiae computari statim a transacto tem- 
pore legitimae vacationis ». 

Pariter, ex principio supra posito, quod distributiones respondent horis 
canonicis, quibus Canonicus revera astiterit, tamquam stipendium et 
merces praestiti servitii (cfr. Trid., sess. XXII, c. 3; XXIV, c. 12, de ref.), 
fluit Canonicum qui solummodo aliquot horis revera interfuit, lucrari debere 
distributiones hisce respondentes, et amittere eas omnes quae respondent 
horis quibus non interfuit. Quod iam respondebat idem Garcia, (op. cit., 
n. 325). Quapropter qui quolibet die alicui horae culpate non intererit, 
reputabitur absens ea ipsa die quoad mulctam fructuum suae praebendae, 
quamvis lucretur distributiones pro ceteris horis quibus praesens erit. 
Cfr. De Herdt, op. cit., XXVIII, § 9. Idque non obstante quod dies ille 
considerari debeat tamquam absentiae: nam et Canonicus qui, tempore 
vacationum sibi concesso reapse choro inservit, procul dubio lucratur distri- 
butiones, non obstante can. 418 § 3: agitur enim de stipendio operae debito. 


Quare, etc. 


RESOLUTIO. — Porro, propositis in plenariis comitiis diei 13 maii 1922, 
12 ianuarii et 15 martii 1924 suprascriptis dubiis, Emi Patres Sacrae 
Congregationis Concilii respondendum censuere : 

Ad. I¥™ Quoad vacationum menses Capitulum utatur privilegio Tulii III, 
servato tamen can. 418, § 2 C.I.C.; quod vero ad distributiones spectat, 
sese conformet omnino canonibus 395, §1 et 418, §3 C.I1.C. 

Ad Negative ad partem, affirmative ad 

Ad III" Negative ad 1° et partem, affirmative ad 

Factaque postmodum Ssmo Domino Nostro Pio, Divina Providentia 
‘PP. XI relatione per infrascriptum S. Congregationis Secretarium in Au- 
dientia diei 16 martii 1924, Sanctitas Sua datas resolutiones approbare et 


confirmare dignata est. 


+ Iulius Epise. Lampsacen. Secretarius. 

SACRA CONGREGATIO RITUUM 


I 
LAUSANNEN. 


CANONIZATIONIS BEATI PETRI CANISII, CONFESSORIS, SACERDOTIS PROFESSI 
E SOCIETATE IESU. 
SUPER DUBIO 


An, stante approbatione duorum miraculorum, post indultam ab Apostolica 
Sede eidem Beato venerationem, tuto procedi possit ad solemnem ipsius 
Canonizationem? 


Quae et quanta sint merita, quibus praestat et ditescit causa Canoniza- 
tionis Beati Petri Canisii, universa eiusdem Beati vita gestaeque res osten- 
dunt aperteque significant. Sed quae egit operatusque fuit Beatus Petrus 
Canisius per integrum suae vitae curriculum, quod septuaginta et septem 
annorum conclusum fuit spatio, singillatim retexere fideliterque persequi 
perlongum profecto esset opus, quantumvis auditu periucundum maximo- 
que cum totius christiani populi fructu coniunctum. Nihilominus praedi- 
vitem non minus quam praeclaram gestorum segetem perstringere eam- 
que uno fere introspicere ac dimetiri oculorum coniectu difficile sane non 
est prudenti viro, sagaci iustoque rerum aestimatori. Hic enim, post accu- 
ratam adhibitam pervestigationem, facere non potest, quin strato recto- 
que tramite illuc adducatur, ut agnoscat et fateatur, ex hisce duobus, e 
nativo veluti ac primario fonte, et alta tamquam ex radice, omnia ad unum 
fuisse derivata; e perspecta nimirum, qua Beatus Petrus Canisius sanctitate 
floruit, et ex insigni eximiaque, qua inclaruit, doctrina. 

Eum plane omnipotens et misericors excitavit Deus, ut, duplici quasi 
munitus gladio, totus ad depravatos reformandos populi mores incumberet 
et ad insectandam et refellendam longe lateque grassantem haeresim. Huic, 
quae peculiaris Beati Petri Canisii missio seu vocatio esse debebat, ipse- 
met prolusit Deus, uti ex adiunctis coniicere licet, quae Petri comitata 
sunt nativitatem. E tribus siquidem, quae pro eiusdem Beati festo ab 
hae sacra rituum Congregatione approbatae sunt, historicis lectionibus, ci, 
quae prima est, istud praefixum legitur exordium: Petrus Canisius Novio- 
magi in Geldria natus est eo ipso anno, quo Lutherus in Germania, aperta 

rebellione, ab Ecclesia descivit, et Ignatius de Lojola in Hispania, terrestri 
militia abdicata, ad proeliandum proelia Domini se contulit; Deo nimirum 
portendente, quos ille posthac adversarios, quem sacrae militiae ducem esset 
habiturus. Revera, duce ac magistro legifero patre Ignatio de Lojola, quot 
quantosque Petrus Canisius fecerit progressus, et qua constantia et fideli- 
tate suae adhaeserit missioni seu vocationi, eamque quam plene cumula- 
teque fuerit exsequutus, qui, a prima exorsi Petri aetate, et subinde per 
varia ipsius vitae stadia, et, post pretiosum eiusdem obitum, adeo diuturno 
varioque saeculorum cursu subsequuti sunt, mirum in modum comproba- 
runt eventus. 

Quorum e numero unum vix atque alterum pretium est decerpere, 
prout in apostolicis enarrantur Litteris, quibus, Summo Pontifice sa. me. 
Pio Papa IX, anno millesimo octingentesimo sexagesimo quarto, Petro 
Canisio Beatorum delati sunt honores. Sextum porro supra vigesimum 
ille agebat annum, cum a Cardinali Othone Truchsensi, Episcopo Augu- 
stano, qui Viri scientiam virtutemque probe noverat, missus ad Concilium 
Tridentinum est, theologi nomine ac munere insignitus; in eoque frequen- 
tissimo Catholicorum Patrum consessu nemini probata non est illius in 
disserendo doctrina, in explicandis quaestionibus consilii maturitas, in 
respondendo alacritas, in dicenda sententia gravitas et constantia. Quo 
autem flagrabat ardore catholicae tuendae veritatis, de recta sanaque 
juvenum institutione summopere se praebuit sollicitum; pertinaci idcirco 
contendit studio, ut incorrupta iterum doctrina et scholastica theologia, 
accitis ad docendum probatae fidei magistris, publice traderentur; et quum 
a Protestantibus per libellos erroribus refertos dispergi in vulgus venenum 
cerneret, ut opportunum tanto malo remedium adhiberet, ipse catholicae 
doctrinae Summam conscripsit, ab Episcopis et theologis unanimi cum 
plausu exceptam et undequaque in animarum bonum diffusam. 

Primus gubernandae provinciae Germanicae a sancto Ignatio praepo- 
situs, collegia erudiendae iuventuti ubique excitavit, omnemque dedit 
operam, ut perpetuo constitueretur in Urbe Germanicum Collegium exci- 
piendis eius nationis iuvenibus, qui, sub auspiciis Romanorum Pontificum, 
bonis instituti moribus rectisque enutriti doctrinis, in patriam reversi, 
fortes, tamquam Christi milites, pervagantem haeresim debellarent. 

Heic sistere oportet; ulterius quippe progredi praestituti apostolico 
huic Decreto non sinerent fines. Quocirca, ut, unde primum profectus est, 
eo revertatur sermo, neminem, qui in ecclesiastica et etiam civili vel pau- 
lisper versatus sit historia, effugere potest, qua Beatus Petrus Canisius san- 
ctitate fulserit, qua excelluerit doctrina et quo amico arctissimoque altera 
cum altera in eodem Beato Petro Canisio coniuncta fuerit et sociata foe- 

dere. Sed haec agnoscere et praedicare idem est atque agnoscere et prae- 
dicare merita, quibus valide copioseque instructa et parata ad supremum 
accedit Canonizationis fastigium praestantissima haec Beati Petri Canisii 
causa, quemadmodum facto caleuloque suo, prae primis, uti par erat, 
agnovit probavitque sacer hic Ordo in generalibus ipsius sacri Ordinis 
Comitiis, quae, die vigesima quarta huius mensis martii, coram Sanctis- 
simo Domino nostro Pio Papa XI celebrata sunt. Nam, ut recentiore 
aetate, peculiaribus incidentibus adiunctis, factum fuerat in causa Cano- 
nizationis Beatae tunc Ritae a Cassia, ita de duobus insimul in eadem 
generali Congregatione actum est Dubiis: An, et de quibus miraculis, post 
indultam ab Apostolica Sede Beato Petro Canisio venerationem, constet in 
casu, et ad effectum, de quo agitur? et: An, supposita approbatione miracu- 
lorum, tuto procedi possit ad solemnem ipsius Beati Canonizationem? Quum- 
que hoe alterum pariter Dubium per Reverendissimum Cardinalem Anto- 
nium Vico, causae Relatorem, fuisset propositum, omnes, qui interfuere, 
quum Reverendissimi Cardinales tum Patres Consultores, affirmativum 
tulerunt suffragium. Sanctissimus vero Dominus noster, omnium senten- 
tiis perceptis, pro rei gravitate, monitos voluit cunctos, ut preces impen- 
sius adhiberentur, quae Sibi caeleste Spiritus Sancti lumen impetrarent 
atque auxilium. 

Hodierna autem die Dominica Passionis, sacris Mysteriis piissime cele- 
bratis, ad Vaticanas Aedes acciri mandavit Reverendissimum Cardinalem 
Antonium Vico, Episcopum Portuensem et S. Rufinae, sacrae rituum 
Congregationi Praefectum causaeque Relatorem, una cum R. P. Angelo 
Mariani, Fidei Promotore generali, meque insimul infrascripto Secretario, 
eisque adstantibus, solemniter edixit: Tuto procedi posse ad solemnem Beati 
Petri Canisii Canonizationem. 

Hoc Decretum publici iuris fieri, in acta sacrae rituum Congregationis 
referri Litterasque Apostolicas sub Plumbo de Canonizationis sollemnibus, 
quandocumque Sanctissimo Domino nostro placuerit, in Basilica Vaticana 
celebrandis, expediri iussit, quarto kalendas apriles anno MDCCCCXXV. 


te A. Carp. Vico, Ep. Portuen. et 8. Rufinae, 
S. R. C. Praefectus. 


L. 8. 


Alexander Verde, Secretarius. 

II 


BAIOCEN. LEXOVIEN. 


CANONIZATIONIS BEATAE THERESIAE AB INFANTE IESU, VIRGINIS, MONIALIS 
PROFESSAE ORDINIS CARMELITARUM EXCALCEATORUM IN MONASTERIO 


LEXOVIENSI. 
SUPER DUBIO 


An, stante approbatione duorum miraculorum, post indultam ab Apostolica 
Sede eidem Beatae venerationem, tuto procedi possit ad solemnem ipsius 
Canonizationem? 


Consulenti tabularium sacrae huius Congregationis eiusdemque fastos 
perlustranti alia non occurrit Causa, quae tam celeri tamque prospero 
actorum cursu supremam conscenderit Canonizationis metam, postquam 
praesertim adeo evolutus, progrediente tempore, evasit totque cautionibus 
cireumseptus iudicioram ordo in hisce Beatificationis et Canonizationis 
causis recte riteque servandus. Vix enim unus ac decem abierunt auni, 
ex quo ad eamdem sacram Congregationem cognoscenda delata est Ancil- 
lae Dei Sororis Theresiae ab Infante Iesu Causa, et iam integrum, qua 
longe lateque patet, emensa ipsa fuit confecitque iter; quandoquidem, post 
adeptam, ante biennium, Beatificationem, tuto ac festino nunc procedit 
gradu, summum adquisitura sibi Canonizationis fastigium. 

Hoc autem, uti alias, cum opportune monebat locus, animo advertere 
omissum non fuit, et longe superat huius Causae indolem humilem sane 
atque modestam, et valde praetergreditur ipsam Theresiae ab Infante Iesu 
personam; de puella enim agitur, quae absconditam in claustro vitam egit 
eamque perbrevem; nec a vitae Commentario repeti potest, quod de seipsa, 
sua iubente Antistita, conscripsit Theresia. Nam, qui tam mirabiles tamque 
universales e praefati vitae Commentarii studiosa non minus quam iucunda 
lectione magis magisque in dies copiose promanant, uberes salutis fructus 
adeo angustos humanosque inter limites nequeunt cohiberi: movere siqui- 
dem corda hominum, voluntates flectere, mores emendare, caritatem accen- 
dere aliaque generis eiusdem quamlibet humanam effugiunt industriam 
et in una dumtaxat divina gratia praesentique Dei auxilio adaequatam 
sui nanciscuntur explicationem. Omnibus igitur inspectis et pensatis, 
altius adsurgere quis cogitur, atque suspicere et revereri providentis Dei 
consilium, qui superbienti huic aetati in fideli ac dilecta Sui famula The- 

resia praeclarum aptumque perhibere dignatus est exemplum, in eaque 
illud confirmare solemne et celebratum increatae Sapientiae praeceptum: 
Nisi conversi fueritis, et efficiamini sicut parvuli, non intrabitis in regnum 
caelorum (Matth., XVIII, 3). 

In hoe revera peculiare situm est sanctitatis genus, ad quod Deus 
appellavit Theresiam, quodque in seipsa cunctisque in suis actionibus 
operibusque fideliter illa retulit atque ad vivum expressit; eoque cognito 
perspectoque peculiari sanctitatis genere, fundamentum etiam apparet, 
quo mirus et extraordinarius innititur successus, quem lectissima haec 
sortita fuit Causa, simulque innotescit, quantum ipsa tempori incidat 
opportuna, et quantum christifidelium spirituali prospiciat bono. 

Quocirea in generali Congregatione, quae, die vigesima quarta huius 
currentis mensis martii, coram Sanctissimo Domino nostro Pio Papa XI 
coacta fuit, proposito per Reverendissimum Cardinalem Antonium Vico, 
eausae Relatorem, Dubio: An, stante approbatione duorum miraculorum, 
post indultam ab Apostolica Sede Beatae Theresiae ab Infante Iesu venera- 
tionem, tuto procedi possit ad solemnem ipsius Canonizationem? quotquot 
convenerant sacri huius Ordinis Suffragatores, omnes ad unum: tuto pro- 
cedi posse, responderunt. Quamvis vero de unanimi hac suffragatione 
magnopere gratulatus fuisset Sanctissimus Dominus noster, nihilominus 
supremum iudicium Sibi censuit differendum eo quidem coosilio, ut 
diuturnis interea precibus ad divinam opem efflagitandam suppeteret spa- 
tium. Quumque mentem Suam manifestam facere statuisset, hodiernam 
elegit diem Dominicam Passionis; ideoque, religiosissime perlitato Eucha- 
ristico sacrificio, ad Vaticanas Aedes advocari mandavit Reverendissimum 
Cardinalem Antonium Vico, Episcopum Portuensem et 8S. Rufinae, sacrae 
rituum Congregationi Praefectum causaeque Relatorem, una cum R. P. An- 
gelo Mariani, Fidei Promotore generali, meque insimul infrascripto Secre- 
tario, eisque adstantibus, rite decrevit: Tuto procedi posse ad solemnem’ 
Beatae Theresiae ab Infante Iesu Canonizationem. 

Hoe Decretum in vulgus edi, in acta sacrae rituum Congregationis 
referri Litterasque Apostolicas sub Plumbo de Canonizationis sollemnibus, 
quandocumque Sanctissinio Domino nostro placuerit, in Basilica Vaticana 
celebrandis, expediri iussit quarto kalendas apriles anno MDCCCCXXV. 


h& A. Carp. Vico, Ep. Portuen. et 8. Rufinae, 
S. R. C. Praefectus. 
L. 
Alexander Verde, Secretarius. 
Acra, Vol. XVII, n. 6, — 1-5-995. 14 

III 
ROMANA sev MACERATEN, rt TOLENTIN. 


BEATIFICATIONIS ET CANONIZATIONIS VEN. SERVI DEI VINCENTII MARIAE 
STRAMBI, E CONGREGATIONE CLERICORUM EXCALCEATORUM SSMAE ORU- 
CIS ET PASSIONIS D. N. I. C., EPISCOPI OLIM MACERATENSIS ET TOLENTI- 


NATIS. 
SUPER DUBIO 


An, stante approbatione virtutum et duorum miraculorum, tuto procedi possit 
ad solemnem praefati venerabilis Servi Dei Beatificationem? 


Hodierni eventus faustitate, quo finis imponitur causae Beatificationis 
venerabilis Servi Dei Vincentii Mariae Strambi, non unus aut alter per- 
sonarum coetus, non una aut altera civitas iure meritoque laetantur. Quam- 
vis enim praefatus venerabilis Dei Famulus Centumcellas, haud ignobilem 
urbem, in ora Tyrreni maris sitam, habuerit patriam, ibique primam aeta- 
tem in sancto timore Domini traduxerit, mira modestia, pietate ac dili- 
gentia ornatam, Viterbium tamen, cuius Episcopo tunc Centumcellae sube- 
rant, est missus. Heic pariter, quam a puero fuerat ingressus, per eamdem 
deambulare perrexit eximiae virtutis semitam, sacrisque disciplinis sedu- 
lam navans operam, omnium in se convertit oculos. Mox Faliscodunum 
divertit, in cuius Seminarium, quod magna tunc temporis existimatione 
florebat, sese recepit, quumque inibi studiorum confecisset curriculum 
suaeque vocationis praeclara exhibuisset specimina, ad subdiaconatus prius 
et ad diaconatus postmodum sacrum promotus est ordinem. Interim, 
adhuc diaconus, Balneoregiensis Seminarii renuntiatus est Rector, petente 
et instante illius dioecesis Praesule, a quo, Summi Pontificis impetrata 
venia, sacerdotio fuit initiatus, die natali Domini, .anno millesimo septin- 
gentesimo sexagesimo septimo. 

Aliquot post annos, suam in patriam reversus et maioris perfectionis 
studio flagrans, quod constituerat sibi, in rem deduxit; nimirum Paulum 
a Cruce est sequutus, novaeque ab eo collectae spirituali militiae nomen 
dedit. Quum autem regularis observantiae custodia aliisque virtutibus 
non minus quam doctrina facile excelleret, complura magnique momenti 
in Congregatione sua munera promeruit, eisque naviter et religiose fuit 
perfunctus, maximeque sacri ministerii operibus intentus frequentissimos 
populos suis concionibus non excitabat modo, sed, admotis quodammodo 
facibus, ad christianam vitae rationem traducebat. Horum fama permo- 

tus Summus Pontifex Pius Papa VII, decimonono exordiente saeculo, 
eum Maceratensis ac Tolentinatis ecclesiae Episcopum constituit. Hane 
vero ecclesiam quum venerabilis Dei Famulus forma gregis factus ex animo, 
varias inter temporum vicissitudines, ad plures annos gubernasset, exsu- 
lare coactus, eo quod iniquum Gallis Praesidibus iusiurandum exhibere 
recusasset, sex annis Mediolani est commoratus. 

Vix dicto est opus quantum venerabilis Servi Dei valetudo, quae depor- 
tationis incommodis atque aetatis flexu debilitata fuerat, infirmior evase- 
rit; eapropter in causa id fuit, cur episcopali sese abdicaverit munere, 
annuente Summo Pontifice Leone Papa XII, qui eum Romam arcessivit 
eique in Aedibus Apostolicis adsignavit domicilium, ubi tamen paullo post, 
ineunte nempe anno millesimo octingentesimo vigesimo quarto, dierum 
quidem, at magis meritorum, plenus, mortalem hance posuit vitam. Ex ista, 
quae, cursim raptimque temporum, locorum et personarum facta est, recen- 
sione, satis superque patet, quam ingens et varius eorum sit numerus, 
qui ex vivendi agendique ratione, quam venerabilis Servus Dei Vincentius 
Maria Strambi per integrum suae vitae cursum tenuit perpetuoque serva- 
vit, quamque heroicam ascensionem esse adeptam apostolicum sanxit 
Decretum, fructuose sumere possent ad imitandum. Sed silentio haud est 
praetereundum peculiare adiunctum, quod venerabilis Servi Dei mirifice 
illustravit obitum, quodque proinde a felic. rec. Summo Pontifice Leone 
Papa XIII dignum est habitum, ut de illo disertam faceret mentionem, 
cum, universum dimissurus Coetum, qai pro heroicis Servi Dei discutien- 
dis virtutibus fuerat coactus, augustissima haec protulit verba: Causa de 
virtutibus heroicis venerabilis Servi Det Vincentii Mariae Strambi, quae 
modo perpensa est, tam grata Nobis accidit quam quae gratissima. Praeter 
alia multa, dulce Nobis est recordari, quod et a nonnullis ex Consultoribus 
memoratum est, factum illud generosae virtutis ab eo, Nobis adolescentibus, 
patratum, cum periclitantem vitam Leonis XII Pontificis compensaturus, 
vitam ipse Deo devovit suam; et, ut probe nostis, deprecationem Deus excepit. 
Ex eo tempore tanta Nos cepit sanctitatis eius opinio, ut quotidie privata 
prece eius nomen atque opem implorare consueverimus. 

Haec sane omnia, quae Causam valide apteque iam suo penore instru- 
ctam tantopere commendant et exornant, in hac postrema iudicii sede, 
prout eiusdem ferebat natura, plenam in lucem afferenda erant. Quam- 
obrem in generali Congregatione, quae die vigesima quarta huius mensis 
martii, coram Sanctissimo Domino nostro Pio Papa XI coacta fuit, pro- 
posito per Reverendissimum Cardinalem Antonium Vico, causae Relatorem, 
Dubio: An, stante approbatione virtutum et duorum miraculorum, tuto pro- 
cedi possit ad solemnem venerabilis Servi Dei Vincentit Mariae Strambi 

Beatificationem? quum Reverendissimi Cardinales tum Patres Consultores, 
uno velut ore, latis suffragiis, affirmative responderunt. Verumtamen San- 
ctissimus Dominus noster supremum Sibi reservavit iudicium, cunctosque 
adhortatus est Suffragatores, ut fervidas interim foederatasque funderent 
Deo preces, praesidium et lumen a Patre luminum impetraturus. Quum- 
que mentem Suam aperire decrevisset, hodiernam statuit diem Domini- 
cam Passionis; idcirco, Sacris devotissime operatus, ad Vaticanas Aedes 
advocari voluit Reverendissimum Cardinalem Antonium Vico, Episcopum 
Portuensem et S. Rufinae, sacrae rituum Congregationi Praefectum cau- 
saeque Relatorem, una cum R. P. Angelo Mariani, Fidei Promotore gene- 
rali, meque insimul infrascripto Secretario, eisque adstantibus, solemniter 
pronuntiavit: Tuto procedi posse ad solemnem venerabilis Servi Dei Vincen- 
tit Mariae Strambi Beatificationem. 

Hoe Decretum in vulgus edi, in acta sacrae rituum Congregationis 
referri Litterasque Apostolicas in forma Brevis de Beatificationis sollemni- 
bus, quum primum licuerit, in Basilica Vaticana celebrandis, expediri 
iussit quarto kalendas apriles anno MDCCOOXXV. 


be A. Carp. Vico, Ep. Portuen. et S. Rufinae, 
S. R. C. Praefectus. 
L. HS. 
Alexander Verde, Secreturius. 


SACRA CONGREGATIO 
PRO ECCLESIA ORIENTALI 


NOMINATIONES 


SSmus Dominus Noster Pius divina Providentia PP. XI, decreto huius 
Sacrae Congregationis d. d. 19 martii 1925, deputare dignatus est R. P. 
D. Angelum Iosephum Roncalli, Archiepiscopum titulo Areopolitanum, 
Visitatorem Apostolicum Bulgariae. 


Brevi Apostolico diei 24 martii 1925, R. P. Hannibal Cattaneo, in Ordine 
Fr. Minorum Capuccinorum Caclestinus a Désio, Episcopus titularis Bu- 
siritensis, numinatus est Vicarius Apostolicus Erythrucac. 

DIARIUM ROMANAE CURIAE 


SACRA CONGREGAZIONE DEI RELIGIOSI 
AVVISO DI CONCORSO 


Dovendosi negli Uffici della Sacra Congregazione dei Religiosi provvedere 
a due posti di Aiutante di studio, viene all’uopo indetto un concorso per 
esame scritto su temi di Diritto canonico con particolare riguardo alle materie 
di competenza propria della detta Congregazione. 

Quei sacerdoti che volessero prendervi parte, purché non abbiano oltre- 
passati i 40 anni d’et& e siano muniti almeno di laurea in Teologia e in Diritto 
canonico, dovranno esibire alla Segreteria della 8S. Congregazione, entro un mese 
dalla data del presente avviso, la domanda corredata dal nulla osta del proprio 
Ordinario e dell’Emo Card. Vicario di Sua Santita, dai documenti degli studi 
ecclesiastici compiuti, dei gradi accademici conseguiti, nonché di altri titoli. 

Si terra speciale conto della conoscenza delle lingue straniere. 

La condizione del limite massimo di eta non si esige per coloro che, essendo 
gia addetti negli Uffici della S. Congregazione dei Religiosi, volessero prendere 
parte al concorso. 

L’esame scritto avra luogo nella Segreteria della medesima 8S. Congrega- 
zione giovedi 28 maggio p. v. alle ore 8 antemeridiane. 

Roma, dalla Segreteria della S. Congregazione dei Religiosi, 17 aprile 1925. 


Vincenzo La Puma, Segretario. 


SACRA CONGREGAZIONE DEI RITI 


Martedi, 21 aprile 1925, nel Palazzo Apostolico Vaticano, dinanzi all’au- 
gusta presenza del Santo Padre si ¢ tenuta la Congregazione Generale dei 
Sacri Riti, nella quale gli Emi e Rmi Signori Cardinali, i Rimi Prelati ed i Con- 
sultori Teologi, hanno discusso e dato il loro voto dapprima sul dubbio dettu 
del tuto per la solenne beatificazione delle Venerabili Serve di Dio Suor Ifigenia 
da 8. Matteo della Congregazione delle suore dell'adorazione perpetua del San- 
tissimo Sacramento, Suor Elisabetta Teresa del S. Cuore di Gest dell’Ordine 
delle Orsoline, Suor Maria Rosa dell‘Ordine di S. Benedetto, Suor Maria di 
8. Enrico dell’Ordins Cistercense ¢ Compagne martiri, uccise, come si asserisce, 
nel mese di lugliv dell‘'anno 1794 in Oranges; e quindi su due miracoli che si 

asseriscono operati da Dio per intercessione della Ven. Serva di Dio Maria Mi- 
chelina del Sstho Sacramento fondatrice della Congregazione delle Ancelle del 
Sstho Sacramento e della Carita, i quali miracoli vengono proposti per la sua 
Beatificazione. 


Martedi 28 aprile 1925, nel Palazzo Apostolico Vaticano, dinanzi all’au- 
gusta presenza del Santo Padre, si é tenuta la Congregazione Generale dei 
Sacri Riti, nella quale gli Emi e Rmi Signori Cardinali, i Rmi Prelati ed i 
Consultori Teologi che la compongono, hanno discusso il dubbio e dato il loro 
voto su due miracoli, che si asseriscono operati da Dio per intercessione della 
Ven. Suor Maria Bernarda Soubirous della Congregazione delle Suore della 
Carita e dell’ Istituzione Cristiana « de Nevers» i quali miracoli vengono pro- 
posti per la Beatificazione della medesima Ven. Serva di Dio. 


SEGRETERIA DI STATO 
NOMINE 


Con Biglietti della Segreteria di Stato il Santo Padre Pio XI, felicemente 
regnante, si 6 degnato nominare: 
4 aprile 1925. Gli Emi Signori Cardinali Francesco Ragonesi, Giovanni 
Bonzano e Luigi Sincero, Membri del Supremo Tri- 
bunale della Segnatura Apostolica. 


Con Brevi Apostolici i] Santo Padre Pio XI, felicemente regnante, si é 
degnato di nominare: 


29 novembre 1924. L’Emo Sig. Cardinale Aidano Gasquet, Protettore dell’ Istituto 
Inglese delle Suore Mantellate del Terzo Ordine dvi 
Servi di Maria. 

30 marzo » Monsig. Giuseppe Migone, Ablegato Apostolico per la Ber- 
retta Cardinalizia a Monsig. Eustachio Ilundain y 
Esteban, Arcivescovo di Siviglia. 

30 »  Monsig. Luigi Centoz, Ablegato Apostolico per la Berretia 
Cardinalizia a Monsig. Vincenzo Casanova y Marzol, 
Areivescovo di Granata. 

7 aprile 1925. Monsig. Vincenzo La Puma, Segretario della S. Congrega- 
sione dei Religiosi. 


Assistente al Soglio Pontificio: 


4 aprile 1925. Monsig. Lorenzo Giuseppe A. Schrynen, Vescovo di Rure- 
monda. 


Protonotario Apostolico ad instar participantium: 


18 marzo 1925. Monsig. Massiiniliano Kuttinaun, della divcesi di Rottenburg. 


. 
. 

Prelati domestici di 8. S.: 


21 marzo 1925. Monsig. Michele R. Burns, della diocesi di Ogdensburg. 
21 aprile »  Monsig. Rocco Beltrami, Prelato per l’Emigrazione italiana. 


ONORIFICENZE. 


Con Brevi Apostolici, il Santo Padre Pio XI, felicemente regnante, si é 
degnato di conferire: 


La Gran Croce dell’Ordine Piano: 


15 aprile 1925. Al nob. Sig. Carlo J. M. Rujs de Beerenbronck, Presidente 
del Consiglio dei Ministri in Olanda. 


Il Cavalierato dell’Ordine Piano: 


28 marzo 1925. Al Sig. Conte Giorgio Salimei, Guardia Nobile di S. 8. 
» » Al Sig. Conte Scipione Ambrosi, Guardia Nobile di 8S. S. 
aprile » Al Sig. Giovanni Byrider, della diocesi di Cleveland. 


La Commenda dell’Ordine di 8. Gregorio Magno, classe civile: 
21 marzo 1925. Al Sig. David Dell Kieff, della diocesi di Ogdensburg. 


» » » Al Sig. Giovanni Guglielmo Hogan, della medesima diocesi. 
24 » » Al Sig. Angelo Bertani, dell’archidiocesi di Milano. 
27 » » Al Sig. Eugenio Alvarez Mellado (Messico). 


Il Cavalierato dell’Ordine di S. Gregorio Magno, classe civile: 


marzo 1925. Al sig. Elia Bardonel, della diocesi di Nantes. 

» » Al sig. Arsenio Chaumier, della medesima diocesi. 
» Al sig. Francesco Bougoiin, della medesima diocesi. 
Al sig. Gilberto Lourdille, della medesima diocesi. 
Al sig. Giuseppe Pauwels d’Acosta, della medesima diocesi. 
Al sig. arch. Alberto Bosslet, della diocesi di Spira. 
Al sig. Emilio van dem Boom, dell’archidiocesi di Colonia. 
Al sig. avv. Paolo Carlo Simone Montrochet. 
Al sig. Bernardo L. A. M. van Ogtrop, della diocesi di Harlem. 
Al sig. Pietro Giovanni van Kessel, della medesima diocesi. 
Al sig. Giacomo D. Me Cormack, della diocesi di Vancouver. 
Al sig. Patrizio Enrico Rahilly, della diocesi di Winona. 
Al sig. Gastone Teissier, dell’archidiocesi di Parigi. 
Al sig. Pietro Cantini, dell’archidiocesi di Firenze. 
Al sig. Carlo Schwendt (Baviera). 
Al sig. Giuseppe Osterhuber (Baviera). 
Al sig. Guglielmo Pilz, della diocesi di Minster. 
Al sig. Giovanni Parkanyj, dell‘archidiocesi di Praga. 
Al sig. Dionigi Lezaire, della diocesi di Lilla. 
Al sig. Giuseppe Deledalle, della medesima diocesi. 
Al sig. Luigi C. G. Meurillon, della medesima diocesi. 
Al sig. Lodovico de Lagausie, della diocesi di Montauban. 
Al sig. Giovanni Gazin, della medesima diocesi. 


= 

La Commenda dell’Ordine di San Silvestro Papa: 
24 marzo 1925. Al sig. Giuseppe Ventura, dell’archidiocesi di Milano. 


Il Cavalierato dell’Ordine di 8. Silvestro Papa: 


24 marzo 1925. Al sig. Giuseppe Schmucket, della diocesi di Rottenburg. 
16 aprile » _ Al sig. prof. Costantino Loskyj, dell’archidiocesi di Praga. 


MAGGIORDOMATO DI SUA SANTITA 


NOMINE 


Con biglietti di S. E. Reviha Monsig. Maggiordomo, il Santo Padre Pio XI, 
felicemente regnante, si é degnato di nominare: 


Camerieri segreti Soprannumeri di 8. S.: 
3 aprile 1925. Monsig. Guglielmo Cremers, della diocesi di Ratisbona. 

» Monsig. Giovanni Dieei (Roma). 
Monsig. Carlo Rusticoni (Roma). 
Monsig. Fiorenzo Castagnotti, della diocesi di Alba. 
Monsig. Giovanni Nevéril, dell’archidiocesi di Olmitz. 
Monsig. Agostino Nozynula, della medesima diocesi. 
Monsig. Adolfo Honig, della medesima diocesi. 
Torquato Dini (Roma). 


Cameriere segreto di Spada e Cappa Soprannumerario di 8. 8.: 
aprile 1925. Tl sig. Eugenio Delcourt Haillot, dell’archidiocesi di Parigi. 


Camerieri d’onore in abito paonazzo di 8. 8.: 


aprile 1925. Monsig. Enrico von der Helm, dell’archidiocesi di Colonia. 
» » Monsig. Eustachio Glabazha, dell’archidiocesi di Olmiitz. 
»  Monsig. Antonio Breitenbacher, della medesima archidiocesi. 


NECROLOGIO 
marzo 1925. Monsig. Emmanuele Lago y Gonzales, Arcivescovo di Com- 


postella. 
» Ab. D. Mauro M. Serafini, O. 8. B., Segretario della 8S. C. 

dei Religiosi. 

Monsig. Alessandro Christie, Vescovo di Oregon-City. 

Monsig. Zenone Bustos, Vescovo di Cérdoba in Argentina. 

Monsig. Giacomo Stammler, Vescovo di Basilea. 

Monsig. Roberto Achille Razzoli, Vescovo di Marsico Nuovo 
e Potenza. 

